Prembayun Miji Lestari, Ermi Dyah Kurnia, Ucik Fuadhiyah, Nur Hanifah Insani, Sri Prastiti Kusuma Anggraeni, Mujimin, Didik Supriadi, Yusro Edi Nugroho, Joko Sukoyo Penerbit LPPM UNNES Kampus Sekaran, Gunungpati, Semarang 50229
ANTOLOGI GEGURITAN KAGUBET KAHANAN (ING TENGAHING PANDEMI COVID-19) Penulis: Prembayun Miji Lestari, Ermi Dyah Kurnia, Ucik Fuadhiyah, Nur Hanifah Insani, Sri Prastiti Kusuma Anggraeni, Mujimin, Didik Supriadi, Yusro Edi Nugroho, Joko Sukoyo Cetakan Pertama: Februari 2021 Diterbitkan oleh: Lembaga Penelitian dan Pengabdian kepada Masyarakat Universitas Negeri Semarang (UNNES) Anggota IKAPI Gedung Prof. Retno Sriningsih Satmoko, Kampus Sekaran, Gunungpati, Semarang Kode Pos: 50229 Telp: (024) 8508089 - Fax: (024)8508089 Email: lppm@mail.unnes.ac.id Perpustakaan Nasional: Katalog Dalam Terbitan (KDT) Antologi Geguritan Kagubet Kahanan (Ing Tengahing Pandemi Covid-19) / penulis, Prembayun Miji Lestari, dkk. -- Semarang: LPPM UNNES, 2021. 15,5 x 23 cm xvi + 135 hal ISBN: 978-623-6967-34-8 1. Geguritan (Jawa) l. Prembayun Miji Lestari, dkk
KATA PENGANTAR DEKAN FAKULTAS BAHASA DAN SENI UNIVERSITAS NEGERI SEMARANG (FBS UNNES) S aya mengapresiasi atas terbitnya karya berupa antologi geguritan "Kagubet Kahanan" yang diinisiasi Dr. Prembayun Miji Lestari, M.Hum selaku Ketua Jurusan Bahasa dan Sastra Jawa di lingkungan FBS UNNES. Kumpulan karya berupa puisi Jawa ini ditulis oleh para dosen dan bertemakan tentang wabah pandemi Covid-19. Tulisan-tulisan yang menggambarkan keadaan di masa pandemi dan terangkum dalam antologi ini, kelak akan menjadi bukti sejarah. Masa pandemi adalah masa ujian-cobaan besar bagi semuanya, apa saja yang terjadi di masa pandemi, terenda dalam karya ini. Kompilasi karya "Kagubet Kahanan" merupakan judul yang sangat cocok untuk merepresentasikan keadaan pandemi yang terjadi saat ini. Apa yang dilihat, apa yang dirasakan, apa yang dipikirkan oleh para penulis, dan ditulis dalam bentuk tulisan merupakan bukti karya yang berhasil mewujud di tengah-tengah keterbatasan keadaan. Adanya pembatasan sosial di mana-mana, tak menghalangi para penulis untuk tetap produktif dan menghasilkan goresan- [iii]
goresan kata dalam bentuk buku. Di dalam buku ini, banyak nilai dan ajaran-positif yang bisa diambil oleh para pembaca. Mengajarkan untuk bersabar, mengupayakan agar terhindar dari virus corona, pasrah total terhadap ketentuan Tuhan, senantiasa berpositive thinking atas kondisi apapun yang terjadi, serta ajaran baik lainnya. Harapan saya, semoga karya ini bisa menginspirasi dan memberikan banyak manfaat kepada para pembaca. Buku ini akan menyejarah karena terlahir di masa-masa sulit, penuh keterbatasan, dan merekam jejak-jejak keadaan saat pandemi Covid-19. Selain itu, ini bisa menjadi bahan bacaan bagi para pecinta karya sastra Jawa, para pendidik, masyarakat, dan utamanya bagi generasi milenial yang belajar mengenai bahasa Atas nama Dekan FBS UNNES, saya mengucapkan selamat atas lahirnya karya ini, semoga para penulis terus produktif berkarya dalam segala suasana dan penuh manfaat. Semoga pandemi segera berakhir dan kita mampu mengambil pelajaran berharga di balik semua peristiwa. Aamiin... Salam hormat Jawa. Dr. Sri Rejeki Urip, M.Hum. Dekan FBS UNNES [iv]
PARA PAKAR/AHLI "Kula ngaturaken pangayubagya dene antologi geguritan "Kagubet Kahanan" ingkang dipunserat dening Bu Prembayun sakanca menika kababar ing tengah-tengah mangsa pagebluk kang sarwa ndrawasi. Pandemi Covid-19 dados tantangan tumrap kita sedaya. Sastra gurit dados salah satunggaling panglipur tur sumber manah pangajeng-ajeng tumrap sedaya ingkang rumaos ing mangsa samangke. Nderek bingah, sugeng maos". Canberra, Desember 2020 ingkang ageng werdinipun, Prof. George Quinn (Dosen ANU, Canberra, Australia) Maca geguritan iki kaya lagi nyawang ombaking segara butheg. Ngusung iwak enak lan sangkrah kang njalari getering dhadha mengkap-mengkap. Iki geguritan kang klebu titen open mawas mobah mosiking lelakon kang nggubet jagad saisine. Prof. Dr. Suwardi Endraswara (Ketua Umum Himpunan Sarjana-Kesusatraan Indonesia/HISKI Pusat, Dosen Universitas Negeri Yogyakarta) [v]
Antologi geguritan Kagubet Kahanan yang disusun oleh Dr. Prembayun Miji Lestari dkk. ini bisa dikatakan sebagai bentuk keprihatinan terhadap wabah Covid- 19. Namun, problematik yang dibawa si Corona dalam puisi-puisi berbahasa Jawa ini menarik untuk disimak karena dibungkus dengan "nuansa" kereligian, kehidupan sosial, dan pendidikan di sekitar kita. Salut dan tahniah untuk para pegurit yang karya puisinya termuat dalam antologi berharga ini. Karya sastra Jawa bertambah khazanahnya dengan kehadiran antologi ini. Dr. Ganjar Harimansyah (Kepala Balai Bahasa Provinsi Jawa Tengah) Apresiasi yang tinggi. Kagubet Kahanan adalah bentuk dialektika metafisik yang digagas oleh Dr. Prembayun Miji Lestari. Luar biasa, beban manusia menanggung beratnya kahanan dilukiskan dengan sangat baik, urut, dan begitu menyentuh perasaan sesiapa saja yang mendengarnya. Itu artinya, makna pada setiap ikatan kata dan kalimat dalam baris atau larik puisi (guritan) tidak saja menunjukkan sebab-akibat yang artifisial. Namun, itu secara khusus menembus wilayah metafisik, realitas (kahanan) ditempatkan pada maqam yang lebih tinggi dan halus maknanya. lebih dari Kagubet Kahanan adalah bentuk keprihatinan Dr. Prembayun, dkk terhadap peristiwa pageblug yang dahsyat. Bencana ini telah memporak-porandakan tata kehidupan manusia (gonjang-ganjing), pranata sosial, dan bangun budaya yang hancur lebur. Pandemi Covid- 19 adalah "Tsunami" yang mengukuhkan kegagalan skenario globalisme. Manusia kembali kepada kebutuhan dasar, yaitu: selamat dan tetap hidup... [vi]
...Apakah akhir peradaban? Dr. Prembayun Miji Lestari, M.Hum. menawarkan khatarsis yang tepat, kembali kepada Sang Pencipta. Pasrah dan berdoa bagi keselamatan Bersama. ini pertanda Prof. Sahid Teguh Widodo, S.S., M.Hum., Ph.D. Javanologi Universitas Sebelas Maret (Ketua Surakarta/UNS, Jurnal Internasional Scopus dalam Bidang Bahasa, Sastra, dan Budaya) Reviewer Beberapa Ndherek bingah awit kababaring geguritan pendemi covid yasan para kadang saged kacithak dados buku. Gurit kanthi irah-irahan "Kagubet Kahanan" menika minangka tandha para panggurit ndherek prihatos lan empati dhumateng perjuangan para kadang dokter lan perawat tuwin mingaka pangeling bilih covid danget mbebayani. Mugi panandhang pandemi menika enggal kabengkas. Aamiin YRA... Prof. Dr. R.M. Teguh Supriyanto, M.Hum. (Guru Sastra, Universitas Negeri Besar Semarang/UNNES) Bidang PARA GURU Salam Rahayu. Nuwun. Kula nuwun. Ngaturaken pambagya wilujeng. Kagubet Kahanan, antologi geguritan saking Dr. Prembayun Miji Lestari, M.Hum. sakanca ingkang driya karacik mangertosi kahanan kang tanpa dipunnyana "kedah" dipunlampahi manungsa. Kagubet Kahanan antologi... nyata minangka panyuntaking [vii]
...geguritan saking Dr. Prembayun Miji Lestari, M.Hum. sakanca menika minangka lukita sumarahing titah sawantah marang Gusti Allah, karonce kanthi diksi kang nengsemaken tumus dumugi ing ati. Ewadene Kagubet Kahanan, lumantar geguritan asung wasita marang jalma kudu nyawiji marang Gusti. Satemah geguritan menika trep manawi dipunginakaken ing pawiyatan. Mongkog lan bingah kanthi kababaripun antologi geguritan menika. Antologi geguritan kang murakabi tumraping sasami. Sugeng maos. Rahayu. Rahayu. Rahayu. Nuwun. Matur nuwun. Ikke Kusumawati, M.Pd. (SMA Negeri 1 Andong, Boyolali, Jawa Tengah) Salam budaya, syukur kita aturaken dhumateng raos Saestu, ngarsanipun Gusti Allah, awit buku antologi geguritan saking Dr. Pembayun Miji Lestari, M.Hum sakanca sampun saged kalampah lan kababar ing wekdal punika. Babaring buku antologi punika saestu saged dados pepeling ing mangsa pandemi covid 19 ingkang wigatos, ugi paring seserepan wewarah-weweruh ing mangsa pageblug. Salajengipun, kaajab kanthi buku antologi punika sageda sastra Jawi samangke saged ngregengaken jagad sastra nuswantara. Matur nuwun. Yogyakarta, 23 Desember 2020 Dinari Katarina, S.S, M.Pd. (SMA Negeri 10 Yogyakarta) [viii]
ana kahanan kang ndadekake kahanan donya gonjing. ana kahanan peteng kang gumeleng, sing taksawang kaya dene langit mendhung tumiyung. kahanan sepi kaya dene bumi dipungkasi.... Geguritan "Kagubet Kahanan" kang ditulis dening Dr. Prembayun Miji Lestari, M.Hum nggambarake donya kang lagi nandhang pepeteng jalaran saka dayane pandhemi Corona. Menawa maca utawa ngrungokake geguritan mau, kaya sinendhal rasane ati. Rasa miris meruhi kahanan kang dumadi. Akeh kang padha sambat maneka warna. Akeh sing ora bisa kerja nyukupi kebutuhaning kulawarga. Akeh para siswa kang padha angresula kebak pangundhamana. Rikala kahanan lumaku tumata kaya jaman semana. Akeh kang padha tumindak nistha kebak panganiyaya. Bareng lelara teka, kabeh padha ora bisa mrana-mrana. Makarya kudu saka jero bale wisma, nggunakake dayaning angkasa. Kaya mangkana gegambaraning geguritan "Kagubet Kahanan" kang katulis kanthi rasa kang tuwuh saka sajeroning wardaya. Mula menawa maca, kaya-kaya kita weruh kahanan kang ana sangarepe mata. Banjur tuwuh rasa rumangsa yen kita tan darbe daya, hamung Gusti Kang Maha Kawasa kang murbeng rat pramudita. Panglucitaning wardaya, "Dhuh Gusti Sang Yang Widi. Sajeroning reroncening pandonga muga lunga. Dhuh Gusti sajeroning ati nyuwun agunging pangaksama", kaya kang di tulis dening panggurit. Mangayubagya awit terbitipun buku antologi gurit Dr. Prembayun sakanca. lelara enggal Agus Prihandoko, S.S., M.Pd. (SMA Negeri 1 Plaosan Magetan, Jawa Timur) [ix]
Sasampunipun kula nyimak gurit Kagubet Kahanan, kula onceki babagan isi, pamilihing tembung ingkang mentes, purwakanthi, sarta tipologi. Masalah isi inggih punika masalah ekspresi jiwa pangripta sajroning nanggapi bab-bab kang dislami, diweruhi, kahanan sakiwa tengene, panguneg-uneg, gegayuhan, wawasan. Sampun jumbuh bilih gurit punika nggambaraken kahanan wekdal dapunika. Lajeng pamilihing tembung ingkang mentes,gurit ibu psmilihing tembung ingkang gsmpil dipun prasaja nsnging mirasa,saengga mangertosi sinten kemawon. Ngginakaken purwakanthi gurit punika sampun ngetrepaken purwakanthi ingkang runtut saengga hanambahi nges endah, saha mbangetaken. Lajeng tipologi menika gayut kaliyan bentuk, utawi cakrik. Larik wiwitan ngantos pungkasan wonten gayutipun utawi nyawiji. Dados dudutanipun gurit Kagubet Kahanan punika sampun runtut sae, saha jumbuh kaliyan pepakem gurit. sok Saena (SMA Negeri 1 Karangdowo, Klaten) Geguritan Kagubet Kahanan menika minangka salah satunggaling panyuntaking pangraos saking Dr. Prembayun mirsani kawontenan amargi wontenipun salah satunggaling virus. Geguritan menika saged paring nggambaraken kawontenan saking masarakat, kadospundi awratipun kawontenan ingkang boten saged dipunendhani dening sinten kemawon. Tembung mendhung tumiyung, wingit anggigit menika dipunginakaken kangge paring wewayangan bilih donya nembe nandhang duhkita. Panggurit ugi nyebataken menika kalebet pagebluk, pacoban, utawi kawontenan ingkang nyentak manah saben tiyang menika minangka pratandha sumangga... jagad [x]
...sami ngupados ugi nengenakaken pangraos, menapa ingkang nyebabaken kawontenan menika kalampahan? tumindaking manungsa utawi pacoban? Saking Wonten geguritan kalawau ugi dipunudhari raos nglenggana kalepatan minangka jalma menungsa pramila saged dipunpendhet bilih jalma manungsa ngrumaosi taksih kathah kalepatan, dosa ingkang dipunlampahi menika kalampahan. Menawi dipuntingali saking basanipun, lugas, gampil dipunmangertosi kajengipun, ananging maknanipun rumasuk wonten manah. Ngaturaken apresiasi ingkang inggil kagem Dr. Prembayun awit saged maos kawontenan kanthi titis...Sukses Bu Ayun... pramila kawontenan Sri Mulyani, S.Pd. (SMP Negeri 2 Magelang) Manungsa amung saderma bisa lumaku ing lurung kang wis ginaris. Raos mongkog lan bingah maos antologi geguritan Kagubet Kahanan ing mangsa pagebluk punika, ndadosaken tumetesing luh amargi ingkang amung saged kapendhem rasa pangrasa kagelung raos pasrah. Saben tembung karonce sinambung ing ukara lan gatra ingkang saged nggugah krenteg, bilih taksih wonten Gusti ingkang saestu nyawiji ing sajroning ati. Sugeng maos sinambi nata ati. Nuwun. Atiek Rachmawati, S.S. (SMA Negeri 2 Grabag, Magelang) [xi]
Ibarat mendhung kang tumiyung, wekdal samangke kahananing dunya tasih kebak ing swasana tintrim & pangarep-arep sae. Ujian pandemi Covid 19 estu damel "tatu" tumrap sadhengah tiyang, komunitas, profesi, lan pabrayan agung. Namung sedaya kasuwun boten lan sasat kedlarung-dlarung anggenipun nelangsa kentekan pangarep-arep. Lumantar geguritan menika Bu Prembayun ngemutaken bilih tiyang gesang kedah tetep sabar saha ikhlas nampi pacoban, sinartan dunga & panyuwunan pangapunten murih enggal sirna sakathahing memala. Mugi-mugi kita sedaya saged emut purwaduksina, tata-tata sangu pati, enggal- enggal mulat sarira angrasa wani. Wilujeng Ibu Prembayun sakanca. Rahayu sagung dumadi. Aamiin. Sri Paminto S.S, M.Pd. (SMA Negeri 1 Weru Sukoharjo dan Sekretaris Yayasan Panakawan Provinsi Jawa Tengah) Nuwun...Mugi kawilujengan, kasarasan, kabagyan katumrapan dhumateng kita Sedaya. Antologi geguritan "Kagubet Kahanan" kang kaserat dening Dr. Pembayun Miji Lestari., M.Hum. sakanca menika satunggaling wujud gegambaran gumregutipun sastra Jawa, ing satengahing ngadepi kahanan pagebluk Antologi geguritan Kagubet pandemi covid19. ingkang tetembungan Kahanan karakit kanthi apresiatif lan ngemot piwulang lan piweling luhur dhumateng para pamaos punapa pandhemen geguritan. Pramila eman sanget menawi karya agung awujud buku antologi geguritan Kagubet Kahanan menika ngantos boten kita gadhahi. Ing pangajab Mugi sastra Jawa tansah ngrembaka ing madyaning jagat Ageng menika, sageda jaya jaya Wijayanti Rahayu tanpa reridu. Wahyu Fajar Budi Adi, S.S. (SMA Negeri 1 Karanganyar) [xii]
Pambuka... iii Testimoni... v Daftar Isi... xiii Prembayun Miji Lestari Kagubet Kahanan... ... 1 Critane Akeh Maling... 2 Sepi Nyenyet... 3 Sepi Gung Liwang-Liwung... 5 Wani Nggetih... 6 Aja Nggersula... 7 Gurit Covid... 8 Aja Lelungan... 9 Kesandhung Mala... 11 Lockdown... 12 Tembang Corona... 13 Cathetan Ing Dina Riyaya... 14 Bakdha Nalika Corona Tumeka... 16 Remeng-Remeng... 17 Rapotan Corona... 18 Jamane Jaman Online... 19 Mangsa Corona... 20 Sepi Nyalawadi... 21 New Normal... 22 [xiii]
Tambahing Angka... 24 Mantenan Mangsa Pandhemi... 25 Abang Mbranang... 26 Aja Mung... ... 27 Donyane Corona... 28 Mobat-Mabit... 29 Nalika Corona... 30 Lelakoning Urip... 31 Gembreges... 32 Wingit... 33 Donga Panyuwunku... 34 Positif-Negatif... 35 Rumangsamu... 36 Percaya... 37 Dina Iki... 38 Pesene Ibu... 39 Rapid Test... 40 Keprungu Kabarmu... ... 42 Ora Nyangka... 43 Mangsa Wingit... 44 Pepeling... 45 Jaga Tangga... 46 Wosing Ati... 47 Ambyar... 49 Dongane Wong Sadonya... 50 Edan Tanduran... 51 Kapan Rampunge?... 52 Vaksin... 53 Ermi Dyah Kurnia Kuwi Jenenge Corona, Le... ... 54 Rasa Pangrasa... 55 Janjine Awak... 56 Konspirasi Corona... 57 Bulan Sigar... 59 Matur Nuwun... 60 Ngangsu Kawruh Model Corona... 61 [xiv]
Urip Model Corona... 63 Mengeti Kamardikan RI... 64 Donga Sibu... 65 Ucik Fuadhiyah Dudu Sing Ungu... 66 Nggendhong Mbopong... 67 Wektu... 68 Dhondhong Tanpa Dhuku Cilik... 69 Putu Ayu Lan Ondhe-Ondhe... 70 Nur Hanifah Insani Sirnane Bebendu... 71 Papa... 72 Langgar Suwung... 73 Lawe Rinonce... 74 Lawang Kekuncen... 75 Surem... 76 Pangupajiwa... 77 Mbukak Nalar... 78 Kangen Sekolah... 79 Ajar Ndhingkluk... 80 Sri Prastiti Kusuma Anggraeni Corona... 81 Eling... 82 Mujimin Alus... 83 Sambat... 84 Menawa... 85 Seda... 86 Didik Supriadi Pupuh Dhandhanggendhis... 87 Gula Geseng... 89 Dhandhang Ngorek... 91 [xv]
Bawa Kembang Kacang... 93 Bawa Langgam Durung Dadi... 94 Dhandang Goling Kasaput Swarane Maling... ... 95 Dhandhanggula Saka Manca... 97 Manis Rengga Asih Tresna Sri Panganten Kang Wus Kapanggihaken Ing Adat Lupiya... ... 99 Pupuh Dana Asmara Panglipure Rasa Sepi... 101 Asmaradanane Rada Kingkin... ... 103 Sepi Patik Geni... 105 Asma Ra Dana... 107 Asmara Gemes... 108 Wangsulane Anjasmara Ari Mami... 110 Mantrane Asmaradana... ... 112 Gandrunge Beksan Karonsih Kairing Pangrawit Tebih Malah Dadi Driyasmara... 114 Aja Turu Sore Kaki... 117 Parikena-Parikeni... ... 119 Yusro Edi Nugroho Dhemit Ora Ndulit Setan Ora Doyan... 121 Riyaya Taun Iki... 123 Mung Kari Separo... 124 Kelas Online... 125 Joko Sukoyo Geger... 126 Corona... 127 Ben... 128 Profil Penulis... 129 [xvi]
(Prembayun Miji Lestari) Ana kahanan sing ndadekake jagading donya gonjang-ganjing Ana kahanan peteng kang nggumeleng Sing daksawang kaya dene langit mendhung tumiyung Kahanan sepi, kaya dene bumi arep dipungkasi' Kahanan wingit anggigit, sajak nyalawadi Kahanan tintrim, kaya dene bumi kagubet ing pati Dhuh Gusti.... Menapa kahanan kang dumadi kasebut pagebluk? Pacoban? Utawi kahanan kang nyentak manah saben jalma Mendhung tumiyung wis tumiba netesake banyu udan Ambyaring kahanan... Kahanan crita: udan tangis, merga oncating nyawa lan lelara tumeka Kahanan kandha: akeh jalma makarya saking bale wisma Kahanan rerasan: bocah sekolah utawa sing kuliah, sambat boros kuota uga pulsa Kahanan glenikan: sing kulina kerja nglembara, bingung arep mangan apa Kahanan clumikan: aja lelungan, yen ora pingin ketular mala Dhuh Gusti, Sang Hyang Widhi... Sajroning reroncening pandonga Mugya corona enggal lunga Dhuh Gusti... Sajroning ati nyuwun angunging pangaksami ing tengahing wengi wulan Februari 2020 [1]
(Prembayun Miji Lestari) Lelakoning donya Ana ing kahanan kajiret corona Mesa ana kang gawe prekara Dakpiyak saka warta uga crita kang katrima Jebule padha, iya padha... Akeh maling jare sing dha kandha Lelakoning donya Ananing lelakon pagebluk corona Mesa ana saperangan jalma kang nggegodha Sawise tahanan napi kaumbar ing njaba Akeh rericuh, maling, begal, jambret, copet, uga lelakon liya Kang marai mengkirik saben sapadha-padha Critane akeh bebaya Saben wengi ing cakruk utawa pos rondha Katone sepi ora ana manungsa Lha kepiye ya Isih sore wae wis padha playon ngoyak mala awujud manungsa Wayah wengi tumeka, Maret 2020 [2]
(Prembayun Miji Lestari) Sumelete srengenge ing tengahing awan Kekesing angina ing tengahing wengi nora kaya nalika sabendinane Kang wus lumaku Jan...pancene bedha, temenan Jan...pancene temenan, bedha Jan...bedha temenan, pancene Jan...bedha pancene, temenan Jan...temenan bedha, pancene Jan...temenan pancene, bedha Sepi nyenyet Hem...nyenyet, sepiii Kang ngegla wela-wela merga corona tumeka kahanan sepi nyenyet Pancene sepi iki mbabar rasa mring pra kawula mbabar rasa sabar narima mbabar rasa nelangsa mbabar rasa gela mbabar rasa kuciwa mbabar rasa mbuh arep ngapa mbabar rasa mosak-masik keterak cecoba Alaming sepi nyenyet merga corona, nyalawadi, anggegirisi sajak menehi piwulang "aja dumeh, merga virus cilik akeh wong bisa lara uga tilar donya elinga, reramening donya bakale sirna gebyaring donya bakale lunga [3]
akahe bandha bakale ditinggalna moncering pangkat drajat bakale kagenti wong liya aja dumeh...aja dumeh....aja dumeh... heee, kowe para manungsa!" Alaming sepi nyenyet pancene nggawa akeh piwulang tumraping saben jalma supaya tansah eling lan waspada Klaten wayah wengi, Maret 2020 [4]
(Prembayun Miji Lestari) Daktulis gurit iki srana pangudarasa rasa sepi sing dirasa wong sajagad bumi gung liwang-liwung, sepi kang sinandhi sepi ati, sepi kahanan sing karasa mring manungsa Dakronce gurit iki pratandha butuh crita Gung liwang-liwung, sepining sepi sepi kayadene wayah wengi nir cahya Dakrapalake gurit iki mugya anemu pepadhanging warna gung liwang-liwung, sepiiii... Klaten, Maret 2020 [5]
(Prembayun Miji Lestari) (Katur tenaga kesehatan) Lumantar reroncening tembung kang kakidung dakronce atur sembah panuwun tanpa pepindhan awit, pangorbanan saha labuh labetmu mring kahanan Welas asihmu mring liyan Wani nggetih ana ing paprangan Sanadyan luh tumetes kaya dene kali Sanadyan sanggamu abot merga bebaya iki Ananging panjenengan sedaya wani ngadepi Ora mlayu tetep netepi janji Pancene wani nggetih... anggonmu tumandhang, nadyan ana rasa sumelang, kaguwang Pancene wani nggetih... anggonmu makarya toh nyawa uga kulawarga Pancene wani nggetih... anggonmu mrantasi, ndodok ati Wani nggetih? Iya, pancene wani nggetih! Klaten, Maret 2020 [6]
(Prembayun Miji Lestari) Pancene kahanan ing kasunyatan ngegla wela-wela ketok mata marga corona, maneka warna sing karasa ana sing rumangsa wedi, susah, bingung arep ngapa Aja kakehan nggersula Aja kakehan nyalahke kahanan Aja kakehan sambat mring liyan Mundhak sing mbok rasa, tambah rekasa Aja kakehan nggersula Aja kakehan nyalahke wong liya Sing sabar narima anggonmu nampa cecoba Sabar iku temenan anggonmu mbudi daya samubarang swasana Narima iku ora usah nggersula Syukurana, apa wae kahanane sing mbokrasa Syukurana apa wae sing digariske Kang Kuwasa Eling-elingen, aja nggersula ya! Lingsir wengi, April 2020 [7]
(Prembayun Miji Lestari) Gurit Covid iki, ora crita babagan alu arit, apa dene clurit Gurit iki crita babagan rasa pangrasa Pangrasamu, apa ya padha karo pangrasaku? Sing dakrasa, ambyaring Covid Merga Gusti Allah isih tresna mring manungsa Sing dakrasa, Gusti Allah nyoba mring para kawula Sing dakrasa, Gusti Allah paring pepeling mring sapadha- padha Elingana..... Sandyan cilik awujuding mala Manungsa sajagad raya, pada geger lemper Manungsa sak alam donya, bingung kakungkung Elingana... Merga Covid 19 utawa virus corona Para kawula ing sakurebing langit, ngrasakke wingit Para kawula ing salumahing bumi, cilik ati merga kahanan iki Elingana.... Merga novel coronavirus utawa mbuh apa jenenge liya Para jalma ing sajagading bumi, rumangsa wedi Para jalma ing sadengah papan panggonan, sumelang anglalang Dhuh Sang Hyang Akarya Jagad Donya Mboten tansah kendat, wonten ing rantaman pandonga Mugya kahanan, bali kaya sadurunge Covid tumeka Mugya sedaya kaparingan sehat, kuwat, manjelma Saha bagya mulya kang karasa [8]
(Prembayun Miji Lestari) Daktulis gurit iki, merga gregetan mring kahanan Kumlewa ing ngareping netra Kang kawaca saka layar kaca, utawa ing kasunyatan jagad raya Akeh sing isih nyepelekake, anane corona Akeh sing isih ngeyel, jare corona ora apa-apa Dadine, kepiye coba? Ambyar....dadi ambyar... Lelungan sapenake dhewe Kumpul-kumpul ro liyan lumaku terus pokoke Ora beras ora menir, ora nggagas ora mikir Ora nggagas, jaremu "ya wis ben ta, lelungan sakkarepku, sakpolahku" Ora mikir, jaremu "ya wis ben ta, lelungan saksenengku, sakbungahku" Ora preduli, jaremu "ya wis ben ta, rasah padha muni ngrasani" Ora preduli, jaremu " ya wis ben ta, rasah padha ngandhani, aku wis ngerti" Ealah tobaaaatttt....tobaaaaaattt.... Diomongi "aja lelungan!", kok malah pecicilan Dikhandani kon ngati-ati, kok malah mliriki Dituturi apik-apik, kok malah nampik Ya wis, nak karepmu pancene ngono Nak ana apa-apa, aja sambat ya! Nak wis ketular mala, pancene lagi gela [9]
Ya wis ben, rasakna dhewe.... rasakna dhewe... Rasah nyalahke liyan Lha wong dikandhani, "aja lelungan!" Tanggepanmu wae, sajak malah ngece [10]
(Prembayun Miji Lestari) Sumebaring warta kang nggegla cetha nyentak ati andadekake wedi Merga yen kesandhung mala iki marakake ora tentrem, ora lerem ing ati Mala kang kaaran Corona Dadi pepeteng kang ngalangi endahing swasana Dadi memedi kang ngowahi sakabehing rasa Mala kang kasebut Corona Sesandhungan kang agawe gethering jiwa Dadi pepeling kang ngelingake tumraping Kang Maha Kuwasa Mala kang kaceluk Covid-19 Nuduhake samubarang crita yen wis kesandhung mala Deloken ing rumah sakit... ana kahanan pating jlerit Deloken ing kamar mayit... kahanan rasane wingit anggigit Deloken ing pakuburan... ambabar miris kaya dene ati kairis-iris Deloken ing njaban pasarean... angumbar tangis kaya dene udan grimis ra uwis-uwis merga nyawang kahanan uga nyandhang lelakon marai nangis [11]
(Prembayun Miji Lestari) Covid-19 mring WHO wis ditetepke dadi pandemi Ateges lelara iku wus sumebar ing jagad donya Bar ditetepna iku akeh negara kang lockdown Akeh sing padha takon? Apa ta iku lockdown? Jare kang Parto tanggaku, lockdown iku Laukdaun, mangan gegodhongan Ha ha ha.....dadi geguyon Kandhane Yu Parti sedulurku, lockdown iku kekuncen Kojahe kang Misri kancaku, lockdown iku isolasi Critane Yu Sami tanggaku, lockdown iku misah saka manungsa utawa aja kumpul-kumpul Kang Paijo sing dadi lurah ngendhika, lockdown ki jaga jarak Yu Parjo sing dadi guru ngandhani, lockdown ki karantina kewilayahan Sakkarepmu lah arep ditegesi apa sing genah ayo padha terus ndedonga muga-muga viruse enggal lunga ayo padha njaga, urip sing resikan aja lali sregep reresik, tangane sregep diwisuhi aja lali nganggo masker menawa arep lunga-lunga nak watuk-watuk utawa wahing, aja lali ditutupi mangan ngombe, sakabehe dijaga nak kesel awake, lerena aja dipeksa mundhak lara mengko dadi gela Klaten 04.2020, nalika wengi tumeka [12]
(Prembayun Miji Lestari) Corona oh corona... merga corona wong sakdonya nggelar crita nganti dhawa kocapa sajroning corona tumeka nganti seprene, mbuh nganti kapan corona sing arep lunga Corona...corona... ndang baliya, corona... ndang muliha, corona... mring papan samestimu, corona... mring panggonan kang kepama kanggomu, corona... Corona ndang lungaa kabeh wis padha kangen, nglakoni panguripan panguripan kang jenak temenan panguripan kang nggawa rasa maneka warna ndang ngadoha kana corona murih donya tentrem kang karasa (Klaten, April 2020, nalika surya tumeka) [13]
(Prembayun Miji Lestari) Rikala takbukak lawang ing dina riyaya tahun iki dakkabarake ing kene, bocah-bocah ora katon geguyonan apa maneh jejingkrakan bungah merga entuk dhuwit fitrah utawa bebungah Daksawang lodhong panganan utawa nyamikan Biyasane kalong pirang-pirang Ananging saiki, kabeh isih wutuh Malahan isih segelan, plesteran rapet Merga ra ana sing mbukak apa maneh sing mangan Daksawang kamar tamu katon sepi kajaba aku, anak-anaku ro bojoku kang katon lungguh sinambi crita ro ngguya-ngguyu Biyasane wayah riyaya ngene iki kebak bocah cilik-cilik padha ngguyu katon lucu nalika nampa amplopanku sing enom, tuwa padha salaman trus jagongan ambabar kabar Daksawang meja makan kebak pangan: opor iwak pitik, lontong, sambel goreng, krupuk urang, lan liya-liyane sing ngrahapi ya bur keluwarga inti Daksawang klambi sing bar dinggo sholat riyaya idul fitri klambine ora anyar biyasane sakluwarga wayah badha klambine anyar, mesthi sragaman padha rupa, padha werna [14]
saiki ora mikir klambi anyar merga kahanan kudu njaga rasa njaga tangga iku cathetan-cathetanku ing dina riyaya taun iki [15]
(Prembayun Miji Lestari) Bakdhaku, bakdhamu taun iki pancene bedha Ora kena lunga-lunga, apa dene mertamu na sedulur tangga Jare kon stay at home utawa di rumah saja alias na ngomah wae Iya bakdha tahun iki pancene ora entuk saba Bakdhaku, bakdhamu taun iki pancene ora padha Biyasane silaturahim ujung njaluk ngapura menehi ngapura Mara tumeka tilik sedulur tilik tangga Sinambi mangan nyamikan ro jagongan crita neka-neka Ananging... Bakdhaku, bakdhamu taun iki bakdha nalika corona tumeka Bakdha kang ora krasa kaya bakdha Ora ana tamu tumeka, kajaba kulawarga Panganan pirang-pirang ananging bur disawang [16]
(Prembayun Miji Lestari) Kahanan anane corona katon isih remeng-remeng Ora ana sing isa mestekake kapan kahanan bisa padhang Saiki, ing sadengah panggonan kumpul manungsa pirang- pirang Kahanan ora cemuwit, meneng Dak eja kahanan kang anteng katone bakal nuwuhake peteng Ademe wengi nalika tetese bun tumiba Panase cahya kang sumelet ing tangahing dina Mbabar crita anyar bab corona "Sing kena corona tambah akeh" jarene sing dha kandha Krungu uga tambahing perkara iki saka warta ing layar kaca Virus corona, covid-19, social distancing, new normal, lock down, lan sapanunggalane Ngebaki rembugan ing sadhengah papan Uga crita work from home, work from office, stay at home, kuliah-sekolah online, lan liya-liyane Saben dina dadi omongan uga rerasan Remeng-remeng kahanan nguda rasa Sing padha ngati-ati njaga diri Aja lali tangan diwisuhi Olahraga, uga reresik aja lali Remeng-remenge kahanan, mugya enggal sirna Enggal lunga adoh saka donya Ing lingsiring wengi, 20 Juni 2020 [17]
(Prembayun Miji Lestari) Rapotan bocah sekolah taun iki, ora kaya adat sabene Biyasane sekolah-sekolah rame Ananging ing taun iki sepi maring katone Pancene ngono kahanane Njupuk rapote gilir gumanti, ora bebarengan Iku wae bur saknyuk, sakgrengan Rapote ditampa, foto sedhela trus bar iku bali mulih Oiya, nalika mlebu sekolahan dipriksa suhu awake Wisuh nganggo banyu sabun utawa cukup nganggo hand sanitizer Makane wajar yen rapotan ing wayah iki diarani rapotan corona Ah, ana-ana wae ya...ya... Rapotan corona pancene bedha lakone jaman pancene kudu ngene Arep kepiye maneh je Ujarku mring awakku dhewe Klaten, 20 Juni 2020 nalika esuk tumeka [18]
(Prembayun Miji Lestari) Jaman saiki jamane sarwa online Jaman kang sarwa praktis ringkes Simbok-simbok, emak-emak, ibu-ibu blanja apa wae, online Sing padha kerja, sing padha sekolah-kuliyah, online Sing padha webinar, sing padha workshop-pelatihan, online Bocah sekolah utawa sing kuliyah, nalika lulus wisuda, online Maneka warna saiki sarwa online Pancene jamane jaman online Pitakonku, tekane kapan jamane kaya ngene? Liyane ya mung padha pitakone... 25.06.2020 [19]
(Prembayun Miji Lestari) Mala nyumebar ambabar rintik-rintik eluhing jalma Mangsa corona tumenga mala ambyar kababar Esuk sore rina wengi angupakara lair batin, sajroning ati mugya corona enggal sirna saking bumi mugya corona ngadoh ora nemahi Mangsa corona cetha wela-wela tambahing angka jalma kang tumama menehi pepeling "Ngati-ati, aja nyepelekake" menehi pepeling "Iki kuwasaning Gusti, akehana anggonmu dedepe mring Ilahi" [20]
(Prembayun Miji Lestari) Daksawang kiwa tengen etan kulon daksawang lapangan, parkiran, dalanan uga taman satleraman sepi babar blas ora ana sapa-sapa sepi saksepi-sepine... sepi nyalawadi Aku banjur lumaku nyedhaki lorong-lorong bangunan kantor kang biyasane rame mahasiswa padha nunggu kuliah padha nunggu dosen saperlu bimbingan utawa padha nunggu kanca sinambi gegojekan utawa rembugan mring liyan Ing jaman pandhemi sepining kahanan ing samubarang papan lumrah ing jaman saiki sepi...sepi... pancene sepi saksepi-sepine [21]
(Prembayun Miji Lestari) Padha pating clomet Langsung kandha Utawa srana sosial media Twitter, Instagram, FB, WA Padha nguda rasa Babagan new normal, padha crita, ngandha Jare tanggaku, "new normal iku apa ta?" Jare kancaku, "new ki anyar, normal ki waras utawa ora edan" Yen digathukna dadi siji new normal tegese apa ya? Ha ha ha ha ha....banjur padha ngguyu cekakakan Padha pating clebung Isih padha udur babagan new normal Marai penasaran pancene Dakbukak-bukak hape, takon ro mbah gugel Dakwaca kanthi tliti siji-siji Pancene bener new normal ki kenormalan baru Istilah ing bisnis ekonomi nuduhake kahanan keuangan sawise krisis utawa anane pandhemi Ana uga kang nyebut new normal ki donya anyar kang ngrubah teknologi Teges liya nyebutake kahanan kang sadurunge ora lumrah dadi kebiyasaan lumrah Contho anane pandhemi kabeh dadi sarwa online internetan sing padha makarya sing padha kuliah sekolah bebakulan utawa liyane, kabeh online anane pandhemi ana aturan kudu maskeran ben ora ketularan anane penyebaran droplet [22]
anane pandhemi ana anjuran kudu jaga jarak ben ora resiko ketularan mala anane pandhemi uga ana anjuran sregep cuci tangan uga nak ra penting rasah lelungan utawa kumpulan jamane pancen wis bedha New normal ngono lho ya ya ya kudu nrima lan isa nampa.... Tengahing wengi, 10.07.2020 [23]
(Prembayun Miji Lestari) Tambah dina tambahing angka sansaya cetha yen ta angka iku saya tambah ya lumrah wae ta, Nduk, Le... lha kepiye maneh kahanan pandemi pancene marai gregeting ati Sawangen kae, Nduk, Le... sadengah papan kebak, apa maneh panggonan piknikan akeh sing ora maskeran apa maneh nggagas wijikan Yen ta angka iku saya ambrah ya pantes wae ta, Nduk, Le... Sing daksawang, bab protocol kesehatan katone kendho, mudhun Wis dha ra pati nggagas pikire viruse wis amblas ngertine corona wis ilang blas We ladalah kepiye ta, Nduk, Le... yen ta tambahing angka iku marai ambyar gek ndang elinga pesene ibu: "Jaga jarak, maskeran, wisuh tangan, nak ora penting rasah lelungan alias na ngomah wae" Pungkasaning upaya, Nduk, Le... pasrah ing ngarsane Gusti Allah pasrah total, pasrah sakpasrah-pasrahe Semarang, ing tengahing dina [24]
(Prembayun Miji Lestari) Sanadyan mangsa pandemi mantenan tetep gilir gumanti Jarene tetep eling mring pesene ibu: "jaga jarak, maskeran, cuci tangan" Para tamu kang kaundang, tumeka giliran Saben papan panggonan ana ember kang kaisi banyu Uga ana sabung kanggo wijikan Meja kursi katata arang-arang ora kaya biyasane kang katata rapet caket Mantenan mangsa pandhemi pancene bedha Ora ana salaman apa maneh ambung-ambungan sanadyan mbuh lali utawa nglali tetep wae ana sing meksa salaman Ya ya ya, ing pangrasa uga bedha rasane pingin cepet-cepet mulih bali sanadyan suguhan mbanyu mili Rasane ora jenjem, ora tenang ketemu jalma pirang-pirang sanadyan ketemu ngguya-ngguyu ro wang sinawang September 2020 [25]
(Prembayun Miji Lestari) Iki cathetan saka warta kang daktulis gurit sinambi crita Saka warta sing daktampa prahara corona kawaka netra uga rasa nyumebar kabar dhuhkita nyumebar kabar wigati sajroning mala Dhuh Biyung... katone isih mendhung tumiyung netesake banyu udan pirang-pirang katone isih abang mbranang agawe mobat-mabiting ati ing mangsa pandemi iki Menyang ngendi maneh bisaa sambat nalika ngadhepi abang mbranange lelara Wis pirang-pirang jalma ngrasakake obat minangka srana tetampa mugya mala lunga Ing pungkasaning upaya kang rena-rena Dakpasrahake mring Gusti Kang Kuwasa Klaten, November 2020 [26]
(Prembayun Miji Lestari) Aja mung... anggonmu nanggepi kahanan pandhemi banjur nyepelekake, jaremu sepele Aja mung... anggonmu ngadhepi virus covid iki banjur ora nggagas babar blas, jaremu ora ganas Aja mung... anggonmu nampa mala corona banjur ora mikir, jaremu ndak marai kentir Ah, aja mung ta... aja nggampangake apa dene nglirwaake paugeran kasarasan Klaten, ing pungkasaning November 2020 [27]
(Prembayun Miji Lestari) Donyane corona, kaya mangkene kahanane Jalma padha bingung padha wedi pating tratap na ati durung maneh eluh tumiba saben krungu warta utawa ndelok crita tumekaning pati marga corona eluh bening kang tumiba tumetes saka ing netra pratandha jiwa raga ora kuwat utawa nrima nampa ruweting prahara mala Donyane corona katone kaya udan kang durung terang udane isih deres yen daksawang angine isih ngawe-awe sajake, ya? Sinambi thenguk-thenguk ro mikirake aku terus ngeja tresnane Kang Kuwasa Sinambi ndedonga mugya donyane corona enggal sirna, lunga... [28]
(Prembayun Miji Lestari) Jamane jaman pacoban jarene iki kasebut pagebluk mbuh ora weruh... Mobat-mabit uriping bebrayan nalika garising pepesthi ginaris tan kaselak nadyan rasa ora bisa nrima nanging iki kasunyatan nadyan jiwa raga tan bisa nampa Mobat-mabiting kahanan saiki kadya bureming kaca kang nora tau diresiki sanadyan isih burem, ananging lumebering pandonga mring Gusti karenda ing jiwa saben rina wengi Piye wae kahananing donya iku apik anane gumantung rasa pangrasa uga panarima kasedya ya disyukuri wae kanthi sakapik-apike apa wae kahanane awake dhewe [29]
(Prembayun Miji Lestari) Daktemoni ing kabeh papan blanjan ngendi-endi kebak sadawane dalan kang dakliwati pating bleber kendaraan nggawa gawan jarene wong-wong: lagi bar mudhun bantuan Nalika aku arep njupuk dhuwit ing ATM daksawang wong pirang-pirang lagi ngantri sadawane antrian kang dakngerteni jarene sing lagi padha ngantri iku arep njupuk bantuan sing jarene lagi cair mbuh bantuan apa aku ora ngerti Sriwing-sriwing keprungu bantuan UMKM, bantuan lansia, bantuan dampak corona, bantuan pendidikan, mbuh apa maneh liyane aku ora pati jelas [30]
(Prembayun Miji Lestari) Lelakoning urip maneka warna bungah susah sehat lara sugih mlarat lelakoning wong ngaurip ing donya Trus ngapa? bur pingin crita menawa saiki lelakoning urip kebak pacoban iya pacoban pandemi awit covid trus piye yen mangkene? ya kudu ikhtiar, nggatekake protokol kesehatan pasrah ro Gusti Allah, kebak donya panyuwun mugya lelakon pacoban enggal purna, sirna... Semarang, November 2020 [31]
(Prembayun Miji Lestari) Katulis gurit iki ing wayah esuk nalika surya nora katon ing mega mendhung tumiyung katon grimis riwis-riwis ginawa rasa adem njekut rasane bur kepingin bali turu, krubut slimut apa maneh awake krasa gembreges Ning, iku ora daklakoni awit kelingan gaweyan kang kumlawe ngawe-awe ya...ya...ya... sanadyan pating greges tugas kantor, pagaweyan ngomah ya kudu tetep jalan kudu tetep obah sawayah-wayah Ya...ya...ya, aku ngerti nalika rasa gemreges iku tandhane awake protes "lerena sik, istirahat! ben awake fit maneh. Ngati-ati iki jamane pandhemi, bla bla bla..." [32]
(Prembayun Miji Lestari) Esuk iki angin sumilir ngademake raga sabanjure sansaya nggodha angin sembribit gegodhongan obah liyat-liyut daksawang angine saya wingit wit-wit mobat-mabit atiku mengkirik nalika tetesing banyu udan tumiba mobat-mabiting angin sansaya nggegla tambah atis, wingit, sing dakrasa Esuk kang kababar impen banjur buyar nalika keprungu warta ana banjir lemah longsor wit-witan uga omah ambruk Wingiting kahanan pranyata bisa dadi pepeling menawa donya sakepyaring netra [33]
(Prembayun Miji Lestari) Donga panyuwunku saben rina wengi kanthi lelakon kang wus tinakdir arupi pandhemi mugya ndang ilang, sirna wes hewess hewesss bablas, purna Dhuh Gusti... kelap-keliping kahanan kaya dene gludhuk petir nyamber-nyember ra karuwan langite katon isih peteng kaya dina esuk iki nalika daktulis lelakon, durung padhang peteng ndedhet, pet tretep, kaya lampu mati lelakone maneka janglaran corona tumeka nandhakake Gusti Kang Murbeng Dumadi ingkang andharbeni Kuwasa ing saendenging donya Semarang wayah esuk, November 2020 [34]
(Prembayun Miji Lestari) Saka warta sing daktampa keprungu kasus positif covid tambah pirang-pirang jarene mlebu zona abang mbranang malah ana uga zona ireng geseng heeemmm...nggegirisi kasus positif covid kaya dene lesus kang nembus cepet banget tambahe Pancene kahanan pandemi iki nyumelangi sing maune negatif isa dadi positif sing mulane positif bisa dadi negatif utawa bisa uga negatif-negatif positif-positif Pancene ndudut rasa rasa sumelang ing ati, rasa wedi kang njalari mlakuning panguripan sarwa ngati-ati kahanane pancen lagi ngedab-edabi positif-negatif negatif-positif negatif-negatif positif-positif Semarang, November 2020 [35]
(Prembayun Miji Lestari) Rumangsamu viruse wis ilang? lha kok padha jeng-jeng, jalan-jalan alias jelong-jelong Rumangsamu viruse wis musna? lha kok padha kumpul-kumpul ora jaga jarak Rumangsamu viruse wis lunga? lha kok padha ora maskeran Rumangsamu viruse wis arang-arang? lha kok padha lali mring protocol kesehatan Rumangsamu sauruting wektu kang lumaku apa awakmu ngerti kapan viruse iki arep muspra? kapan viruse iki sirna? kapan viruse iki arep lunga? Mbuuuuuhhhhh... Aku kowe ora weruh [36]
(Prembayun Miji Lestari) Thole cah bagus anakku... Ibu percaya ing punjere ati kowe isa njaga dhiri ing tengahing pandhemi nadyan ora saben dina ketemu awit saiki awakmu lagi ngudi ilmu ning ibu percaya kowe, Le... Sore iki kahanan mendhung daksawang liwat kaca jendhela kahanan peteng saya surem ngremeng Aku terus lumaku ngungak pesenmu kang kokkirim liwat WA-ne bapakmu Dadi kelingan menawa kowe njaluk kiriman kiriman panganan, jajanan Sabar ya Le... tunggunen kirimane [37]
(Prembayun Miji Lestari) Dina iki rame... ing dalanan kebak kendharaan war wer war wer peluk knalpot kemebul rasane ati miris kaya dene kairis-iris andadi tangis Sapa sing gawe reramen ing tengahing mangsa kang kebak mala? Ah, kae sing padha jejingkrakan rame-rame jare entuk kabegjan jare sing digadhang-gadhang, menang jare sing dimpi-impi, jagone dadi Ya ya ya...bisa dimangerteni manawa kasenengan iku butuh ekspresi Ning ya, apike ya ngungak kahanan miyak lakuning panguripan murih kababar kautaman ---- *Klaten, 9 Desember 2020 (Nalika Pilkada) [38]
(Prembayun Miji Lestari) Nduk, Le... aja bosen ya maskeran ing sajroning kahanan nganti swasana aman Kanthi tekad kang kuwat mugya dadi dalan awake dhewe kabeh tetep sehat Tetep maskeran ya nduk, le... Aja lali pokoke Na ngendi wae maskere aja dilalekke [39]
(Prembayun Miji Lestari) "sesuk ki ana rapid test" Daksawang maneh layang putih kang kakirim ing hapeku ceritane entuk undhangan pemeriksaan rapid test sik...sik...!!! keprungu rapid test lha kok rasane kepiye ngunu rasane nano-nano, campur-campur jujur, wingi awan tekaning bengi klisak-klisik, ora isa turu sakojur awak rasane adhem panas rasane ati wedi, sumelang, was-was, uga sithik rasa tenang "dhuh, sesuk rapid test, hasile kepiye ya?" bayanganku nglambrang Tekaning titi mangsa gelem ora gelem rapid test kudu daklakoni tekaning papan panggonan puslakes kanthi ngucap bismillah dhuh Gusti... kula pasrah, sapasrah-pasrahipun, saking lathi tumusing ati nyadhong pandonga nyenyuwun dumateng ngarsa Paduka Tibaning nampa kasil deg deg deg serr, rasane atiku dhuh, negatif, reaktif, apa positif? Terus terang, tambah sumelang [40]
Dumadakan... "hasil pemeriksaan panjenengan aman, negatif..." Byaaaarrrrrr.... Rasane plong sanalika Semarang, nalika wayah awan [41]
(Prembayun Miji Lestari) Maktratap, makjenggirat! tenanan aku kaget krungu kabarmu Kapan kae jenengan katone sehat katon bergas, bagas waras Lha kok dina iki keprungu panjenengan lumaku Lumaku bali ing ngarsaning Gusti Janglaran gerah ing tengahing pandhemi Keprungu kabarmu... rasane kaya ngimpi ora percaya rasaning ati ning iki nyata kahanan pandhemi ngenam mirising ati Dhuh Gusti... Ing tengahing rasa wedi saben rina wengi andedonga mugya enggal sirna pandhemi iki [42]
(Prembayun Miji Lestari) Kaya mangkene rasane, ora nyangka rasane, ora percaya dakpetik saka critamu kang durung suwe kumlawe sangertiku, apik sakabehe ning kepiye maneh kahanan dadi malih jerit tetangis dakrungu luh banjir tumiba ing pipi Ing dalan panguripan kang kebak ujian uga kekudangan ora nyangka yen bakale dadi kaya mangkene ora nyangka babar blas lelakoning urip kang ora kaduga Ing tengahing lingsir wengi aku mung bisa ndedonga mugya laramu enggal lunga Mugi Gusti angijabahi [43]
(Prembayun Miji Lestari) Iki kahanan iki jenenge lelakon lelakoning urip kang ngumbar wingit bener pancene..., iki mangsa wingit kabar pepati kang teka lunga saben dina cukup dadi pratandha manawa kahanan iki bedha bedha, awit mangsa iki kebak mala Mangsa wingit kababar, katulis, kapacak, kacarita ing saben papan panggonan pancene mangsa iki nggegirisi menehi pepeling tumraping dhiri manawa dhiri kakupeng ing pati Mangsa wingit kawaca uga mega langit pancene mangsa iki ndrawasi menehi pratandha manawa jalma sawayah-wayah bakale bali bali mring Gusti Kang Murbeng Dumadi [44]
(Prembayun Miji Lestari) Kaya sewu tahun rasane lelakon pacoban iki rasane suwe bangeeeet... kakupeng mring mangsa kang ndrawasi rasa wedi kang nyawiji ing ati rasa sumelang kang nganglang rasa maneka kang karasa jalma awit tumekaning mala tanpa kanyana Wolak-walik lelakoning ngaurip bisa dadi pepeling Legi paiting kahanan seneng-pedesing lelakon urip bisa dadi pepeling jalma iku titah sawantah kang kudu nglakoni kersane Gusti Allah Pratandha kang kababar ing tengahing pacoban ing sadengah papan panggonan ana gegambaran sing kena pacoban sansaya ambrah iki bisa dadi pepeling yen kuwasane Gusti ora ana sing bisa nandhingi lelakon iki terus lumaku lumaku saya adoh, adoooohhh... mugya lelakon iki kebak hikmah uga bisa terus dadi pengeling-eling [45]
(Prembayun Miji Lestari) Rasa asih saya kababar ing mangsa kang ndrawasi nalika rasa welas angrungkebi saben jalma padha ambiyantu mring liyan menehi apa sing diduweni gotong royong, sayuk guyub rukun aweh tetulungan lumaku ing bebrayan jaga tangga... ya ya ya, jaga tangga... kabeh mau lumaku merga kahanan Jaga tangga ngabarake manawa manungsa iku mbutuhake liyan Jaga tangga dadi bukti manawa manungsa iku peduli Jaga tangga iku dadi seksi yen ta manungsa iku isih duwe ati Jaga tangga iku srana nyaketake paseduluran sanajan dudu sedulur tunggal bapa ibu ananging tangga pitulungan tangga iku sing paling cepet tumandhang nalika disambati maneka kahanan iku sing paling cepet lumaku menehi Semarang, wayah esuk [46]
(Prembayun Miji Lestari) Wedi... Sumelang... Pasrah... Mbuh ora weruh... Ora nggagas... Babar blas... Maneka warna kang karasa Atine padha mobat-mabit jerit saka njeroning ati sing wis suwe ngrasakake rasa rasa sing saya suwe mbanget ing ati Saben dina ana tangis saka kulawarga kang kelangan amarga lelara kang ngedab-edabi mosak-masiking ati tambah kruntelan nampa kahanan kang ginaris Sawangen! Sawangen! nalika tekaning pati jalma kang nandhang lelara ing pandhemi akeh sing dikubur ora kaya padhatan ya awit dimakamake tim medis mawa protokol kesehatan kulawarga among bisa nyawang saka njaban pasarean utawa saka kadohan [47]
Wosing ati njerit saknjerit-njerite manungsa among bisa sambat mring Gusti kanthi ngakehi donga sarta upaya Semarang, wayah esuk [48]
(Prembayun Miji Lestari) Dakgambarake kahanan pandhemi iki bebasan kaya barang kang ambyar ambyar...ambyar temenan anut lakuning kondhisi kang dumadi tambahing jalma kang kena mala lha kok saya ndadi ambrah, tambahing pirang-pirang embuh merga apa aku ora pati weruh apa merga akeh sing nglanggar paugeran? apa merga akeh sing ngeyelan, ora gelem maskeran? apa merga akeh sing ora pathi nggagas protokol kasarasan? Jiaaaaannnnn... Jiiiiiaaaaaannnn..... ambyaaaar...ambyaaaarrrrr... kepiye ngene iki... wiiiss jiaannn angeeelll... angeeeeellll kandhanane Lakoning kahanan kang lumaku pancene manut karepe dhalang ya dhalangku uga dhalangmu dhalang panguripan yaiku Gusti Gusti Kang Murbeng Dumadi Amrih ora tambah ambyar Ayo ta, mring sapa wae Aja ngeyelan, patuhi protokol kasarasan ana ing kahanan kang sarwa kebak pacoban [49]
(Prembayun Miji Lestari) Petenging kahanan amarga corona isih karasa ing sakupenging jagad raya lelakon kang dadi crita dadi lakuning urip kabeh jalma pancene mbabar rasa kang bedha-bedha rasa wedi, sumelang, nelangsa, sengsara, narima, uga liya-liya amung bisa pasrah saha sabar narima Dhuh Gusti... Manungsa naming saged anglampahi madhep mantep ngupaya saha ndedonga anampi cecoba kang tumeka donga kang kababar ing tengahing prahara dongane wong sadonya dedonga kanthi prasaja Dhuh Gusti... Dongane wong sadonya: mugya mala enggal sirna mugya prahara enggal lunga mugya pandhemi enggal purna mugya corona sumingkir saka jagad raya [50]
(Prembayun Miji Lestari) Sapa sing bisa ngalang-ngalangi menawa ati gandrung wuyung ing tengahing mangsa pandhemi padha kedanan tanduran kembang Nadyan kembang regane larang tetep wae padha digoleki jare nggo panglipuring ati bisa kanggo pepadhang mring sing nyawang Sapa sing bisa menggak kekarepan nalika padha edan tetanduran tanduran kembang kayata: variegata, calathea, aglonema, lidah mertua hoya, begonia, monstera, caladium, anthurium, kaktus, janda bolong, philodendron, pakis-pakisan, uga jinising liyan saka kahanan pandhemi ini, sing akeh digoleki pancene bungahing ati kanggo nyembadani ora nggagas laranging rega, ora perduli [51]
(Prembayun Miji Lestari) Kahanan pandhemi kang saya ndadi ndudut maneka rasa ing pucuking ati molak-maliking ati kang karasa wis suwe anggone dhewe ngupakara jiwa raga supaya nora ngambra-ambra Kapan rampunge memala iki? pitakon kang nora isa diwangsuli awit jalma ora ngerti kapan Gusti amungkasi Kapan rampunge mala iki? amung tangisan kang dadi jawaban tumetesing luh kang ngebaki pipi dadi wangsulan Wengi kang kinudang sepi dadi seksi sejarahing panguripan dadi seksi ananing kasunyatan mega putih ing lingsiring wengi rinonce jagad kawuri kang jinanji apa wae kang dumadi kasunyatan jati menehi pepeling mring panguwasane Gusti [52]
(Prembayun Miji Lestari) Barang kang dadi kembang lambe jaman saiki, iya lagi viral iki barang kang dadi uni awit iki bab wigati wigati apa ta iki? v-a-k-s-i-n vaksin...iya vaksin jinising maneka warna ana astrazeneca, sinopharm, moderna Pfizer biontech, sinovac, novavax jarene iku tetamba supaya kebal mala Ana ing kahanan kang sarwa ora mesthi kahanan kang kerasa kebak wedi kahanan kang kerasa mbebayani kahanan kang kerasa ngeri kahanan kang isa dadi dalaning pati [53]
(Ermi Dyah Kurnia) Jaman taun kembar iki, Le... Ana makhluke Gusti Allah.. Jare jenenge Corona... Sumebar ing bumine Gusti Allah... Nggawe manungsa sapa wae sing ketemu Corona... Bakal isa tinemu patine Lha apa to kuwi Corona.. Kuwi lho sing nggawe menungsa kudu eling Gustine Kuwi lho sing nggawe negara adi kuwasa padha bingung Kuwi lho sing nggawe menungsa kudu resikan Kuwi lho sing nggawe menungsa kudu ngrumat lingkungan Kuwi lho sing nggawe menungsa kudu njaga marang liyan Kuwi lho sing nggawe menungsa kudu pinter olah pikire Lha kok ngono?? Lha iya to, Le... Wong ing taun kembar iki kabeh sarwa beda adate manungsa kok... Sarwa beda anggone srawung Sarwa beda anggone makarya Sarwa beda anggone nglakoni urip Sarwa beda sakabehe... *** [54]
(Ermi Dyah Kurnia) Manungsa kuwi yen lantip rasa pangrasane... Bakal urip mulya Dhuwur drajate Akeh rejekine Ora ana kok... Wong sing nduweni rasa pangrasa Bakal sengsara... Ora.. Mula kuwi.. Lantipana rasa pangrasamu... Marang liyan Marang sasama Urip gur mampir ngombe wae kok luuurrr... *** [55]
(Ermi Dyah Kurnia) Rikala ruh tinibakna ing raga Awak iki wis duwe janji Janji marang alam sawegung Janji marang alam alit Nalika wis neng dunya... Kepiye janji kuwi? Lha awakmu dhewe sing isa ngerti, to Apa gur janji kanggo dunya wae Apa gur janji kanggo akhirat wae Apa janji loro-lorone? Embuh ya... Manungsa kuwi panggonane luput... Panggonane kadonyan Mula iku.. Dielingke ya... Manungsa duwe janji Janji awak sing kudu diugemi Ben Gusti ora duka... Maringi pageblug ing taun kembar iki... .....Corona..... *** [56]
(Ermi Dyah Kurnia) Kaya sing wis tinakdir Merga anane rahmate Gusti Allah Kang awujud barang lembut iki Lembut nir katon Ya pancen akhire dadi lelembut.. dadi memedi kanggo wong sakdonya Kabeh padha grobyahan Pontang panting manungsa golek sumber mapane barang iki Padha gelut !!!!! Padha duding dinuding Mesti iki garapane manungsa Eh....Manungsa sing ora duwe ati Manungsa kang kasaput mega mendhung Nutupi atine Mesti iki gaweane kono Disauri....saur-sauran!!! Ora ya...!!! Kowe mesti!!! Wah, dudu dheweke... Mesti kowe ya!!! Ora.. Kowe lho ya... Mosok??? Tenane...??? Lha aku wong ngerti HAM kok Alaahhh...mesti kowe!!! [57]
Ketoke dheweke...iya...dheweke..!!! Kowe ora balaku... Kowe mesti sing nggawe..!!! Bubaarrrrr..!!!!!!!!!!!!!!!!!!!!!!!!!!!!!!!!!!!!!!!!!!!!!!!! Pancen menungsa nek wis lali janji awak... Ya kaya ngene iki.. Lali marang sing nggawe urip... Pungkasane gur nggawe konspirasi!!!! *** [58]
(Ermi Dyah Kurnia) Jane sing remuk-remukan iki neng bumi ... Neng sing dadi sigar kok rembulane... Lhoooooooooooooooooo... Delengen kae... Bulane sigar lho... Nangisi simboke sing karut-karutan ora ana rampunge Manungsane sansaya ndadi ora duwe rasa pangrasa marang liyan Ora duwe welas asih marang manungsa Lho.. Lhoo... Lhooo.... Lhoooo... ... Menenga sik... Kae lho neng kono padha tangisan getih... Iku lho neng kana padha rebutan balung... Makane to.. Bulane sigar... Nangis weruh simboke... Yaiku bumi... Saya suwe saya abot sanggane... Kabotan manungsa kang ora duwe ati *** [59]
(Ermi Dyah Kurnia) Matur nuwun... Katur: Panjenengan ingkang sampun paring donga sampun paring dhahar sampun paring uluk salam sampun paring pepadhang sampun paring tandha sampun paring welas sampun paring asih sampun paring lila sampun paring esem kangge: sedaya ingkang tansah nandang awratipun gesang... tansah mubra mubru oyok-oyokan... tansah oyak-oyakan... tansah diubeti petenging ati Mugia dipunparingi pepadhang Gusti Allah ingkang murbeng dumadi aamiin... *** [60]
(Ermi Dyah Kurnia) Episode 1: Si Nok, Si Nang... Saiki kudu ngene ya... Nganggo masker... Nek isa didobeli nganggo tameng rai saka plastik kae... Asring wisuh ya.. Sing resik wisuhe...nganggo sabun... Kae ana carane wisuh sing bener... Digatekke...diprakteke ya... aja cedhak-cedhak lungguhe karo kancane.. Ora jawil-jawilan, apa meneh rangkul-rangkulan... Ha...ha...ha... Episode 2: Terus iki sinaune neng omah wae... Mirengke bu guru lho... Lho..lho..lho... Bu guru boten wonten...lha niki pripun... Laahh..bu guru ya neng daleme dhewe to yaaa.... Si Nok karo si Nang ya neng omahe dhewe-dhewe... Kabeh lumantar daring... Daring lho ya..dudu jaring... Tuku kuota sing akeh sik... Episode 3: Tugase mengko dikirim WA ya...aja telat... Saben dina pe er buuuu...paaakkkk.... Ya gak apa-apa... Nek Corona ngene iki kabeh ya kudu nut jaman kelakone to... Wis ya... [61]
Gek sinau meneh ben pinter... Ben ora keblinger... *** [62]
(Ermi Dyah Kurnia) Daring Masker Jaringan Tuku kuota Sregep wisuh Ra ana konsumsi Nganggo smartphone Ora ana penonton studio Ora ana rekaman neng studio Tuku mangan nganggo aplikasi wae Bayar sekolah ana sing gratis, separo, lan full Tuku klambi gur pesen neng onlen banjur transfer Mall-mall dadi sepi, akeh sing nganggur, bingung carane urip Saiki ngrekadaya mergawe onlen, sekolah onlen, kabeh-kabeh onlen Muga-muga ngibadah ya ora onlen *** [63]
(Ermi Dyah Kurnia) Indonesia wis 75 taun...ing taun kembar iki Lagi taun iki carane mengeti rada beda... Ora kaya adate.. Ora kaya umume Kabeh-kabeh sarwa samadya Ya tirakatane, Ya upacarane Ya petugase, Ya panyartane Ya ubarampene... Ora ana arak-arakan Sing gawe seneng warga pinggiran ing nuswantara Ora ana karnaval Sing gawe regeng saben panggonan ing Indonesia Ora ana lelumban Sing gawe seneng bocah-bocah ing bumi pertiwi Pancen kabeh-kabeh padha beda... Nanging rasa nasionalisme ing dhadha iki ora bisa beda Dongane tetep padha... Indonesia tansah dadi negara maju lan kawentar Indonesia dadi tanah kang subur makmur lan ijo royo-royo Indonesia tansah pinaringan rahmat berkahipun Gusti Allah Indonesia tansah dadi bangsa kang pinunjul lan bakoh Merga kamardikan iki larang regane Kang kudu jinaga lair batin salawase... *** [64]
(Ermi Dyah Kurnia) Ngger, anakku lanang cah bagus... Sibu ora bisa menehi apa-apa marang awakmu, Ngger cah bagus... Sibu amung njurung donga saben-saben... Kuwi tandha tresna sibu marang awakmu .... Mugia tansah mulya donya akhirat Drajat dhuwur uripmu Dadi manungsa kang pinunjul Tansah pinaringan berkah rahmate Gusti Allah Ngrasukake samubarang piwulang agama marang uripmu Soleh ya Ngger cah bagus... .... Sakabehing lelakon ing donya iki ora bakal nggumuni lan gawe lena Yen awakmu tansah eling marang sing nggawe urip [65]
(Ucik Fuadhiyah) Esuk iki sliramu teka kanthi maneka warna ing polatan Nyangking kiwa tengen tansah mbendhoyot kabotan gawan Kebak ing warna: abang, ijo, lan sing putih kaya awan Nanging, saka panyawangku kuwi wis dudu sliramu, iya, dudu sliramu Dudu sliramu sing biyen dakantu kanthi warna ungu Prasasat, ana taman liya kang nunggu tekamu 29.08.2020 [66]
(Ucik Fuadhiyah) Saben weruh kudu mlayu kudu melu Saben weruh kudu ngglendhot kudu nemplok Saben wengi kudu ngak-ngek kudu melek Hla iya, kapan maneh, ta, Yung, Biyung Saben-saben rina wis koktinggal, kok Ya, saben weruh kudu dakgondheli Ndongeng, nggendhong, mbopong Kaya adat sabene wong momong "Yung, Biyung, ana njaba kana wong-wong lagi padha rembugan apa? Kok sajak gayeng" "Mbok aku didongengi, ben melu seneng" Gang Kemuning, 25 Agustus 2020 [67]
(Ucik Fuadhiyah) Kanggomu kang tansah lumaku ing saben wektu wektu kang rinasa rikat lan singkat prasasat nembe wingi esuk, Ndhuk dakpakpungi, dakbedhong, dakgendhong Saben-saben mlebu senthong kaya ana sing bolong sajroning ati, ana sing ilang nanging bismillah kanthi niyat ikhlas kuwi kabeh dadya donga kang tan kendhat angiringi ikhtiarmu nyinaoni samubarang Kanggoku pesantren dudu bengkel reparasi apadene sekolah militer pesantren mono minangka partner partner njaga lan nggegulang Mugi Gusti Allah tansah paring gangsar lancar anggonmu nggolek sangu ngudi ilmu. Aamiin. [68]
(Ucik Fuadhiyah) Dhondhong apa salak, dhondhonge cilik-cilik Ngandhong apa mbecak, gendhongan luwih asyik Isih ana sing mecah dhondhong nganggo cara dicepitake lawang? Ora ana? Banjur kanthi cara apa? Manual apa digital? Kabeh cara prayoga, sing penting ora kriminal [69]
(Ucik Fuadhiyah) Putu ayu lawane ondhe-ondhe Dicuwil sithik dibagi-bagi ro kadang mitrane Ayu ayu gelungan nganggo kondhe Dijawil serik dikandhani saya abang netrane Esuk daring sore ya daring Aja lali wedangan uga nyamikane Biyen gering saiki ya gering Tan bisa lali kelangan kekudangane [70]
(Nur Hanifah Insani) Ambyar atiningsun Kepengin weruh nanging tan ginayuh Tresna kang kayungyun Katungkul reribeding bebendu Dhuh biyung... Piwelingmu kang satuhu Tumancep sajroning kalbu Aja seneng angluh Aja cepak nepsu Jare wong sabar bakal subur Nandura sabar mungguh tumekaning makmur [71] NHI-
(Nur Hanifah Insani) Buk, pengin maem... sik ya le, segane durung mateng Buk, maem... sik ya le, jebul gas e entek sedhela tunggunen, tak ngampil budhe saiki bobok dhisik wae mengko tak gugah nak wis mateng tenan lo buk, ngelih banget Ealah le, ngertia kahanan kok sansaya susah kaya ngene mung gawe mangan wae susah temen dhasar wong cilik papa bisane mung sareh njerit sajroning batin kang dak lakokake arep ngupayaa yen durung tekan dalane ya bakal padha wae lemes [72] NHI-
(Nur Hanifah Insani) Sore tanpa swara bathara angslup tanpa pangiring iya wus pirang-pirang wektu iki langgar-langgar katon sepi ramening swara bocah wus suwe ra keprungu aja maneh nang pasar, nang langgar wae nora wani pageblug iki pancen katon medeni tan ana wong kang ngerti sapa waras sapa lara mula ora maido yen pancen padha keweden Bingung... iya sarwa bingung apa sing kudu dilakoni endi sing kudu ditandangi dedongan lan nuhoni mituhu karo sing bisa dituhoni madhep mantep yakin pageblug iki bakal sirna mungguh ramening langgar-langgar suwung [73] NHI-
(Nur Hanifah Insani) Ronce-ronce melati benange lawe jer ana reroncen dislampirke ing tandhu kang manungsa dadi sikile ya ing kono ana layon kang bakal disareke mung kuwi biyen Yen saiki durung pesthine lawe dadi pratandhane adat kang melu owahe ywa nora tanpa sebab corona pancen dadi jalarane Yen pejah merga kena corona perih kang dadi rasane saka lara tekan patine iya mung dhewe tanpa sanak kadang tanpa reroncening lawe sing mati banjur wis ra kelaran sing urip bakal nandang getun kang tan kinira [74] NHI-
(Nur Hanifah Insani) Thok... thok... thok... Bu, thole mulih... Pak, bapak teng dalem boten? Nyuwun tulung dibukake lawangipun nggih Ibu... bapak.. Kok boten dibukake lawang ta? Niki kula anake ibu bapak lo... Masa boten pareng mlebet? Boten mesake napa? Ibu... bapak... Ampun mendel mawon ta Ampun keweden ngaten Buk, Pak.... Le, aja mlebu ngomah sik saiki! Mara nang bale desa wae Turu kono sik saiki! Ibu bapak wis tuwa Apa ora mesake bapak ibu nak kena corona ta? Wong tuwa ringkih ngene gampang kena penyakit Nak wis ketaman sapa sing getun coba? Lak ming kowe dhewe ta? Kono aja mulih ngomah dhisik! Manuta aturane pemerintah! Mengko nak wis cetha resik lagi muliha Gage lungaa! [75] NHI-
(Nur Hanifah Insani) Pasar ilang kumandhange Dalan-dalan sepi Desa-desa nyenyet Tan ana bedane siyang ratri Kabeh mung sarwa meneng Arep metu jirih Ora metu bakal keluwen Bingung pikir iki Kahanan kok kaya mangkene Lagi iki salawase urip Weruh bebendu kang nora ngerti kapan tekane Kapan lungane uga ora disumurupi Pacoban kang nyata anane Nggaret sajroning ati Ninggal tatu salawase [76] NHI-
(Nur Hanifah Insani) Pak, ora mangkat nyambut gawe? susune bocah wis entek berase mung cukup kanggo dina iki wae mung ana lawuh tempe bacem dhuwit nggo nyambung urip ya mung semene limang ewu rupiyah cacahe arep utang tangga isin rasane wus kakehan utang awake dhewe bantuan saka pamarentah uga ra bisa dijagake mbuh kapan medhune dhasar dhewe wong kere kahanan sing ora cetha kaya ngene nambah-nambahi susah wae gaweyan kasigeg kepara malah diomah-omahake jer wong cilik tan duwe kaprigelan liyane bisane ya mung njagakake ndog blorok sing tan cetha pametune ealah, pancen iki sing jenenge wong apes mobah mosik kejegal kang dadi pepesthene, sang hyang widhi, kang kudu ditrimakake dhuh pangupajiwaku sakabehe maraa tanpa bot sesisih aku isih pengin urip anakku butuh panguripan kang samestine [77] NHI-
(Nur Hanifah Insani) Donyane owah kabeh sarwa owah adat saben uga owah kaget aku! dudu mung kowe, aku, dheke, kabeh wong padha kaget ora dosa tur ora ana sing perlu disalahke kabeh iki pancen lelakon kang kudu dilakoni jer kahanan kang owah iki sejatine kanggo mbukak nalaring pikir yen kabeh sing ana ning donya bakal kena owah-owahaning jaman yen ora saiki ya besuk kabeh mung nunggu wektu ora ana kang abadi cupeting pikir bakal nyupetake ati jembarana pikirmu murih tentreming ati [78] NHI-
(Nur Hanifah Insani) Buk, kapan aku sekolah? Buk, aku wis kangen karo kanca-kancaku Buk, aku pengin diwarahi bu guru wae anggone sinau Aku ora mudheng diwarahi bapak Buk, mbok matur bu guru kareben cepet bisa mlebu sekolah to Sabar le, sing sabar Bu guru karo pak guru ya mesti wis kangen karo kowe wis kepengin mulang ana kelas nyawang murid-muride sing ayu lan bagus krungu guyonane kowe karo kanca-kancamu mung saiki kowe isih kudu sabar saiki lagi wayahe sinau saka ngomah akeh sing bisa disinau ora mung etung-etungan ora mung pelajaran sing ana ing buku teks mung ana ngelmu sing luwuh dhuwur saka kuwi kabeh jenenge ngelmune urip ngelmu sejati kang bakal tinemu merga ditindakake dadi ora perlu sumelang senajan sinau ana ngomah merga sekolah lan omah kuwi hakikate padha padha-padha papan kang bisa kanggo sarana nggolek ngelmu ngelmuning urip kang larang regane [79] NHI-
(Nur Hanifah Insani) Tangi, turu, madhang adus, nggarap tugas, dolan saiki kuwi pakulinanku meh saben dina kadhang bosen kadhang ora wis ra tak gagas banget-banget kahanan kang njalari aku ora bisa sinau ana ing kelas jare ibuk aku kudu tansah syukur saiki gusti wis paring wektu akeh kanggo cedhak keluarga biyen pas aku sekolah, njaluk prei wae saiki wis keturutan diwenehi prei akeh ya kudu disukuri jebul pancen manungsa kuwi kakehan sambat isih kurang akeh syukure isih durung bisa leren anggone sambat sithik-sithik sambat ngrasa dadi wong sing paling sengsara ya ngono kuwi jare ibu yen gulune ndangak ora bisa ndhingkluk mula yen pengin uripe seneng diakehi ndhingkluk tur ya bener omongane ibuk yen ra ngandel rasakna dhewe [80]
(Sri Prastiti Kusuma Anggraeni) Angin teka nyangking warta. Wartane sedulur ndonya Kebak panandhang lan sungkawa "Corona" sansaya ndadra. Ngambra ambra. Saindhenging ndonya Dhuh Gusti enggal paringa pangapura. "Corona" musna saka Nusantara. "Corona" durung lunga Isih katrem ing Nusantara. Eguh Pratikel ingupaya Durung bisa nundhung lunga Corona sanja mrana mana. Ngubengi jagad raya Nyebar lara Gawe sengsara. Jagad raya wis rinipta Tinakdir dening kang kuasa. Corona teka ora mung sanja. Nanging aweh pratandha. Mburat kahanan donya. Naker kawicaksanan. Neter kawaskithan Eling lan Waspada Ukara kang pantes rinipta. Mungguhing Corona kang saba. [81]
(Sri Prastiti Kusuma Anggraeni) 1. NALIKA KAPANG NGGILUT RASA GETER MANAH TAN KUWAWA NYANDHET PENGET OMBYAKING SWASANA AMUNG SABAR LAN DONGA KANG BISA NENTREMKE RASA KABEH WIS TINATA GUSTI KANG KUASA NANDHANG RASA NANDHING SARIRA NGRUKTI RAGA MBRASTHA MEMALA CORONA GAWE PRAHARA HOREG SAINDHENGING NUSWANTARA 2. GUSTI PARING PEPENGET LUMANTAR HOREGING DONYA CORONA PINERCAYA MBUKAK ATI LAN RASA NETER HAWA ANGKARA NITIK WIJI PINESTHI NYAWIJI BALI DUKING UNI ELING WASPADA TRESNA MRING SESAMI NGRUKTI JAGAD RAYA BEKTI MRING GUSTINIRA (Senthonge Simbok, Mediojuni 2020) [82]
(Mujimin) Jenggerenge arga jugrug klawan atosing tosan Tosan lebur dening panasing latu Latu lerem adheming tirta Titra musna kasempyok samirana Njenggereng Atos Nggegirisi Alus Drajad kang dhuwur Bandha pindha sumur Rupa kang misuwur Kabeh bisa ajur Dening titah kang tan kasat netra [83]
(Mujimin) Pangreh praja sambat Kawula sambat Sodagar sambat Siswa sambat Guru sambat Wongcilik ya sambat Kabeh sambat Jare winasis yen kakehan angluh Manggalaning raga ora pengkuh Temah raga dadi ringkih Lelara teka ra gelem mulih Rasakna suwalike Batih brayat tansah sumandhing Ngibadah dawa wektune Katam kitab makaping-kaping Empon-empon digoleksi Pala kesimpar digandrungi Pala kependhem dikaremi Mobah mosik kaati-ati [84]
(Mujimin) Titah Paduka tan bisa sinawang Titah Paduka tan winilang Titah Paduka gawe horege kahanan Titah paduka sinirik tiyang Apa iki pacoban Apa iki bebendu Apa ini kamurkan Apa iki ukuman Sangertiku..... Kabeh kang tinitah Kabeh kang gumelar Kabeh kang cinipta Kabeh kang kalakon Kebak piguna Mbok menawa Mripat iki durung bisa nyawang Tangan durung bisa nggrayang Talingan durung bisa nyemak Irung durung bisa ngganda Ilat durung bisa ngrasa Nalar durung bisa nampa Ati isih katutup ing rana [85]
Seda ... kacilakan Seda ... lindhu Seda ... banjir Seda ... diperjaya Seda ... paprangan Seda ... gagal ginjal Seda ... jantung coroner Seda ... kanker Seda ... hipertensi Seda ... COVID Bayi ... seda Bocah ...seda Taruna ... seda Gagah ... seda Ayu ... seda Tuwa ...seda Akeh sing ngira Kabeh mau kang njalari Kamangka wis tekan pesthi Sigeging rejeki (Mujimin) [86]
(Didik Supriadi) kabar kawit katamaning sakit olah srana bubrah bangsa cina remuk-remeg kahanane obah wae ra sanggup nadyan aneng nagara gedhi apa maneh lelungan paran lan dedunung uga kandheg tan tinampa siya-siya siningkir amarga wedi ana aran corona kena lara kena ing pepati ontran-ontran warta kang sumebar ruhara wus dadi gedhe omah-omah ditutup nora manut diukum genti asmane paprintahan sithik-sithik ukum akeh kang padha kataman bathang-bathang gumlethak ing margi-margi arum gandane warta kang sumawur aneng paran ngendi ora ngemung layon uga layang riwe riwis sekarane obor-obor dikubur nungkak krama diukum genti adile pengadilan singa wae gugur [87]
esthine murih raharja pati-layu surud suda malah kalis ingajab pulihira kadhung bubrah swasana nagari ombyak-ombyak ing nagara liya rumasuk dharatan kene osak asik esak suk ninggal bangka kapane akir ana ing Nusantara rejeb mangsa iku ingaran mangsa sengkala sirna panembah suwunging siyang-ratri isine mung kadonyan Mondhasi, 3 Maret 2020 [88]
(Didik Supriadi) saben mangsa anane mung wedi wedi marang kenane aradan aradan kiwa-tengene tengene kena kubur kuburane sandhang lan takir takir pepinjung sangsara sangsara ra urus urus-urus kena lara lara-pati ora bisa pilih-pilih pilih panggah sengara sengara urip kabanda tali tali tuli linilit dawane awak awak kawak dadi kere kere amarga nganggur nganggur ngowoh ngakire kenthir kenthir krana kapiran kapiran tinuduh tinuduh ing kene-kana kana kena kene kena lan infeksi infeksi apa jana jana ngono aja diwedeni diwedeni gur dadi memedyan memedyane wong cepethe cepethe mungguh kawruh kawruh cupet cepet nenampi nenampi kabeh kabar kabar kibir kabur [89]
kabur-kabur durung cetha cetha-cetha cinanthet dadi prakawis prakawis saben mangsa Pondhasi, 3 Maret 2020 [90]
(Didik Supriadi) manuk dhandhang mencok samba dhidhis ulat-ulat bathang kang kumledhang jrebabah kurusetrane bandhayuda kang rubuh nilasake tatu lan mayit panjrite peksi gagak wiwit ambeburu marang layon kang kaliyan dening warga wigah wigih ra ngakoni amblasah raganira dudu nistha pepatining jurit kang wus dadya rajeging bawana mungguh merga negarane nanging beda yen surud kena satru aran panyakit jare weton anyar nyar weton iki taun yen wus katitik kepapar nyawa ilang kena wirang ra ngajeni pitung dina dijarna tanpa donga tahlih tangga-tanggi sing tetanggan dadi rada beda heh mesakke nak bojone batin wus ajur mumur gela-gela samargi margi kelangan kang sutresna lan uga tinudhuh [91]
yen bisa aja dha tega siya-siya nyingkrih-nyingkrih moh-ngemohi manuk dhandhang wus ngganda Kampung Watusari, 10 Maret 2020 [92]
(Didik Supriadi) jenang gula lali marang adil jenang sela dhapur kurang bandha jenang wong tinjo rasane jenang ketan tinutu sajadahe mung kanggo dhingklik jenang sundha ja adol jati dhiri luhur lali adil marga bandha becik nulad rasa nembah marang Gusti mrengut tan dha pitaya sekar pandhan mundhak kena sisip sekar krambil ngalanggar tatanan sekar kencur pancal wae mbang gedhang sarwa nuntut merga ngeleh dibanda adil lan uga pangadilan sregep suka ukum karana nrabas aturan warna warni anyar kabeh gonta-ganti mbesenguti kahanan UKMKJ, 10 Maret 2020 [93]
(Didik Supriadi) sepi sepi sepi sepi sepi ilang ilang ilang ilang ilang kere kere kere kere wurung wurung wurung wu rungrumi rungrumi rungrumi konangan konangan konang ngantup ngantup ngantup sujana sujana suja nata ati nata ati nata ati ajur ajur ajur a Pakintelan, 10 Maret 2020 [94]
(Didik Supriadi) ana maling mlebu ngomah iki ana ngomah kebak wong sakraman ana wong wargane dhewe malinge blusak-blusuk omahe kang karasa sepi wonge kok malah munggah wedi maling iku wedi omah yen dha ilang wedi wong kang munggah tekan dhipan dhingklik omah wong kemalingan maling dadi warga ngomah iki wong neng omah malah padha lunga omah sepi ra na wonge malinge thingak-thinguk wong neng dhuwur dha bisik-bisik omah malah dibukak maling mlaku metu wong sing wedi padha sambat "adhuh si mbok kena maling dandang goling ra mangan teka kapan?" hawa sepi wangun kanggo maling aneng ngomah isine milyatan wonge utang paman gedhe jarene arep mantu busanane pesenan ikrik wujude kaya ninja kabeh sarwa tutup [95]
sugatane warna warna kabeh mau wis dituku karo maling wong sakomah sih gawang piya piye arep piye iki apa sida manteb yen borongan pesen karo mas malinge lik omah njur celathu mring pak omah sing ndhredheg wedi "kang kowe apa edan ora eling dulur kurban sengsara taunan nanggung utang milyatan mung kanggo maling" wong omah ra wangsulan Watusari, 10 Maret 2020 [96]
(Didik Supriadi) lagune over and over again laras agung ing manca nagara diatonis doremi-nem fa solah bawa rungrum ngelingana lakon kawuri nitih sekar witing nangka angop tanpa lindur tekan ana ing cakepan from the heat of night to the break of day akir pangangen tambah mlayang when I'm without you you're stuck on my mind tangis ndadra kaya tuk benawa curug sewu curug lawe sumber-sumbere agung pakartine kinarya suci asih tresna paraning tyas bandhane esemu putih memplak lir cempaka pepasrene lawan sira adon asih ing jagad pasulayan ora ana sing bisa ngalangi marga iki ngancik mangsa sanga nawa wagra lapa lungse kana aradan bingung nenggak sari-sari maoni pait manis madu rasa ra bisa tinemu [97]
pada iki wujud candra marang laku lelakon titah kang lali urip neng paran warga Watusari, 21 Maret 2020 [98]
(Didik Supriadi) beja bejan penganten kekalih sida krama ing sasi sengkala warta kondhang ra digaple semune matek suwuk mantram sekti sabda panganti hong kosong honge gowang ilaheng ilahu sida rabi sida krama slamet slamet kersane Gusti Ilahi mantrame ditamakna prepet-prepet plataran resepsi riwis-riwis grimis tanpa sela bobor kabeh kateringe ora ana sing nginguk apa maneh kober nyalami kabeh sambat ra doyan mangan virus-virus penganten lanang ra tampa penganten wedok enggala cincing-cincing menehi tamba lara tamba teka sirnane penyakit "iki loh mas, untal sanalika pil kondhang, jare bakule! [99]
marakke suda rungu utamane, kabar sing mlintir muntir dadi dagangan bathine mblegedhu" mas panganten gyo turonan sinikep dening mbak manten dirungkebi dicangap dilebokna "adhuh si mbok kok rasane amis!" bentayangan sing jalu ra kuwat banjur mandheg pakaryane jane ra milih nganggur nanging kojur sing dilereni katitik kena obat uga tensi dhuwur kembang kempis megap-megap mesthi ngono kepapar nularke pati sidane ora mangan biyen mula uwis takkandhani bebojoan dudu marga bandha rupa myang smaradanane mesthine merga sarju tresna asih lan tanpa pamrih mesthi antuk bebungah langgeng nganti mbesuk pisah marga mati raga ayem tentrem bagya mulya ing salami lamaning latu tresna Watusari, 21 Maret 2020 [100]
(Didik Supriadi) merga mundur sing dha kawin sasi iki ra tanggapan mangka weteng krasa luwe mung jagan sumber sasenan sisane nyaur utang bank thithil kudu ditutup ra pedhuli sarwa kurang biyung, anakmu wis tipis balung kulit katon nyrawang ambelasah jarik stagen kena penyakit kang aran sengsara tanpa srana mbuh kapan bakale tutug sida adol kalung giwang nanging ra usah kuwatir anakmu isih kelingan gondhelan sing kok warahke "thole tinggalna ma lima maling aja konangan medok yen ora ketemu main yen kowe kalahan madat yen ra duwe dhuwit minum tanpa bala-kanca miring-mirangna ramane [101]
merga kondhange durjana tetenger kulawarga bangsane warga ing dhusun simpingkiwa raja tega" nadyan kanca uga sepi kurang papan sandhang pangan taktegakna kanggo sajen mangsane jim pesugihan timbang mung mati nistha yen wus antuk dhuwit numpuk taksumbang manut persenan Watusari, 25 Maret 2020 [102]
(Didik Supriadi) bungah temen manten putri direngga nganggo paesan sekar mlathi wus rinonce kanggo panggih cara praja ratu-ratu sadina kawimbuh donga pangestu kanca-rowang pamong-mitra yen wus ngancik wanci wengi sida netepi pakaryan labuh marang sigarane nyawa nyawang sing ginadhang nyandhing tanpa sumelang buntas bekti mring kakung bagya-mulya kulawarga ana warta semu lirih manten lanang jare ilang digondhol wewe wit senthe tangis pecah gelasaran kaya digebyur jarang ngundhat-undhat ngamuk-ngamuk kemanjingan kesetanan ngigit-igit jerit-jerit meh kaya prawan playahan monting tiba saka amben gedabrug kerasa lara bapakne tanggap ing karya [103]
jebule si prawan nglindur jenggirat, isin, lan wirang Watusari, 25 Maret 2020 [104]
(Didik Supriadi) niyat ingsung mapan sepi tanpa pandhang tanpa hawa jumurung marang purbane laku lilih lan legawa suda sandhang pangan pamrih getih tan ngreridhu wening padhang ing bebudya apa kang dumunung iki sanalika sarwa cetha lelaku kang wus rumembe mring raga lan lakonira jatine kebak apa? prayoga lekas den urut mundha dadi salah tampa aja nuding ing pakarti marang tindaking sasama tumindake dhewe-dhewe durung karuwan prasaja malah kepara sora pangrusaking laku luhur kadi buta murang tata upamane ana isin ing batin lan tindak tuna warata ing titah kene sanalika sepi sepah kahanan kaya kabendu bebondhoting raja mala resepana pada iki isi babaring patunan [105]
durjana ilang parane anane mung kosokira becik wae kang ana jalma kebak tumpuk undhung tilas telas sing dipangan jejodho ala lan becik nora bisa dipisahna mula yen becika dhewe aja gampang ngajak-ajak apa wimbuh kapeksa dadine batine tatu malah saya laku salah Pakintelan, 25 Maret 2020 [106]
(Didik Supriadi) sing itung gah ungguh jati las telas dimong sasama sama neti tah brayate kon kepiye bis amulya ning galakku dumadya gung pangaksa marah ayu wana muga tanpa srana Pakintelan, 30 Maret 2020 [107]
(Didik Supriadi) mulane aku sok eling yen tangi nunggal sakkamar cangkemmu anteng lir bethet cacariwis cacaturan nyandra saparan-paran e tobil kok malah ngantuk sampyan niku jane ngapa mulane aku sok pangling yen urip nunggal sakomah rambutmu anteng lir rawe dhowal-dhawul nguyab-uyab merga arang guyangan e tobil kok malah nembung sampyan niku ucap apa "mulane aku sok gething yen turu nunggal sakbantal tanganmu anteng tulale jowal-jawil gerayangan demok sakbarang-barang e tobil kok malah ngambung sampyan niku ajeng napa" mulane aku sok lali yen kowe katon maskeran solahmu anteng sajake ngece-ece ra konangan ngumbar sakdalan-dalan [108]
· tobil kok malah ndhungkruk sampyan niku arep apa Pakintelan, 30 Maret 2020 [109]
(Didik Supriadi) kakang mas pepujan mami tresna kula puji kula iklas marang kahanane sing taksuwun waspadakna masker tetep digawa supaya slamet rahayu aja nganti mati nistha kakang mas pepujan mami lelabuh marang nagara wutuh ginanjar Gustine sing taksuwun mring handika hand sanitizer nyata diteteske mangsa rampung nyandhak abrag apa-apa kakang mas pepujan mami takgawani jampi srana temu lawak brambang jahe dimen padharan kajaga supaya nora kena penyakit ing papan lambung sing dadi wiwit prakara kakang mas pepujan mami becik ndika aja lunga thethenguk ing omah wae dimen aman ora kena sing ora dikersakna [110]
yen wis tuntas ing pageblug pun kakang pamit ra papa "anjasmara ari mami" Pakintelan 30 Maret 2020 [111]
(Didik Supriadi) semelah kersaning Gusti niyat ingsung matek japa cengkling kukus dupa wose kaujubna ing akasa bumi jangkep sujanma dak suwun jiwa ragaku manunggal sukma-sukmanya semeleh kersaning Gusti marang bapa ing akasa ibu bumi pat pancere manunggal ing puser jiwa mobahe nupus-napas dak regem manut nadiku memba salaku-lakunya semelah karsane Gusti sinebaring blabar kawat rajeg waja wesi pandhe angregem rasa sujana luluh limpeg tan bisa namakke aji rerusuh dadi lugu sanalika semeleh kersaning Gusti nggempil dayane maruta isen-isen sarandune pawakan miwah plawangan ora kena kaambah [112]
kabeh ingaranan satru bali ing papan purwaka semelah kersane Gusti daktamakke aji rasa lawan asmaradanane lawan pawong seja ala miwah balak sengkala owah ewuh aweh uwuh asih asuh nora nggodha Semarang, 30 Maret 2020 [113]
(Didik Supriadi) we la kae wis molahi pragane penabuh gangsa sengrengan pathet wiwite sinawung gerong rombongan pambeksa putri prapta srisik-srisik srimpet pinjung endahe mekaking madya ketawang pangangen nyanggit apa bisa nyandhing sira dadi penari lanange nanging mendhak wae salah mirib wong sing bebuwang pupus wurung pangangenku dadi pacangan paraga ra sengaja taktamati jalaran gambange salah pijer cengkok menthit wae dhasar jaka tiba bara arang antuk sarana ninggal wargane ing dhusun nyukupi sandhang lan pangan [114]
merga dudu garap inti anggepa garap salahan sing liyane meneng wae ra pedhuli ra digagas dikira gegeculan merga kondhang yaga alus sugih garap gegendhingan pisan-pisan atak lirik karo mateg ing pangrasan mripate kok mlengsa-mlengse semune esem-eseman lawan wanita beksan nyungar-nyungir kaya ngambung ngonjuk rasa ka kadohan pambeksa lanange mlipir merga gendhing wus gangsaran gambang pijer angetutke najan ora kuwajiban sing ngendhang mesem sepa mecucu namatke laku ukel sekar ngajak purna nalika wis padha salin penggambang cepet le ngilang sipat kuping bebasane ora ngenteni bayaran karo mandhor tanggapan abene diwehne nusul nalikane ketemuwan [115]
rada suwe pindhah sasi krungu kabar kanca krama melu bungah ngono wae jebul sing durung bayaran nut tresna driyasmara dudu lawan kang kiraku karonsih beksa kang endah Pakintelan, 31 Maret 2020 [116]
(Didik Supriadi) aja turu sore kaki merga yen ana dum-duman ora entuk jatah dhewe mlonga-mlongo keroncongan ngelih ra entuk mangan nadyan ta wis wis bejamu becik turu sore, aja simbah ngendikan, saiki ana dewa nganglang jagad wujud cilik apa gedhe gumbrubul angon ing mangsa ja nganti padha lena dongane asih rahayu dutane kang Mahanasa lah kae ca ditamati kaya lintang sing alihan nyangking bokor kencanane menawane bisa tampa pangajab lan usada mesthine kang padha nyuwun pepesthi urip raharja jaluka sing warna-warni dongane sok ngambra-ambra becike dipaske wae isine donga tetulak sakehing balak sengkala [117]
yen nyuwun kudu sing wangun tembunge gampang ditampa ora nganggo ndakik-ndakik supaya gampang kelingan supaya jumbuh rasane upama ujub sepala sandhang kalawan pangan kepara iku kang prelu kanggo laku srawung mitra kudu tetep ngati-ati bangsane para manungsa ora usah leda-lede jarene titah sampurna mangka tibane beja ya iku bageyanipun utusaning alam donya sing sregep tirakat mesthi luwih gampang nyandhing bungah kadya banyu bening kae kelir apa wae nampa isine apa katon upama laku kang wujud wong melek sabar narima Watusari, 1 April 2020 [118]
(Didik Supriadi) jalan-jalan parang tritis tugu gethuk campur klapa cah ayu katon manise senenge dandan jor-joran we lah parikan apa tibane dhong-dhing kok ngawur bisa nambahi prakara udud klembak pipa gadhing dhasar sata meduntenan teka kapan ing sandhinge rasane wis kangen tanan we lah parikan ala tibane dhong-dhing kok nglindur bisa nambahi sengsara bonang renteng pamor manis tinatah keris lajeran kapan memanise sajak turah ing sulistya apa iki ya parikan tibane dhong-dhing ra nglagu kabeh merg smaradana udan dawa riwis-riwis adheme sadawa-dawa lambe tipis cariwise tambah bingung batin kula merga kangen handika [119]
dhasare tanpa ketemu corona sumber memala Sekaran, 1 April 2020 [120]
(Yusro Edi Nugroho) Ngendikane kyai ndesa, "Yen sira ora bisa mbaguske olehmu ngibadah ing sasi romadhon, bakale keduwung nalikane mati, awit anggonmu lali karo ngibadahmu." Aku gawang-gawang golek titi warta, apa ta sejatine kanda, neng ngendi papan dununge pasa, dene kok dieja dadi sasi minulya, awit ing sasi romadhon iki, sumurupku nalikane wong wong kudu guyup menembah marang Gusti, malah akeh sing padha lali marang baguse rasa. tanduran katresnan tuwuh dadi cecongkrahan, kabeh padha nggugu karepe dhewe, rebut bener golek pangalembana. Ing sasi romadhon iki, wong wong padha gawe gendra, mung jalaran saka bedane rupa, rumangsa paling kuwasa, prentah mrana prentah mrene, nganggo rupa buta apengawak satriya. Ing sasi romadhon iki, Ilining banyu swarga padha dibendungi, ngumbar angkara murka kang tanpa upama, ngundhat undhat drajat mung kanggo sapa sing bisa alok sora. Dupeh lagi onjo, pageblug digawa gawa, kanggo medeni manungsa, kamangka sejatine mung Gusti Allah kang paring sabda, dudu benerku lan benermu kang kudu dadi jago, ambeg deksura marang sapadha padha. [121]
Ayo ndang enggal wisuh banyu tawa, penerna ngibadahmu, cik ben dhemit ora ndulit setan ora doyan, pernahna panembahmu, cikben ora gigrig marang memala kang nyebar lelaran, awit rosing rasa mung kudu dumunung marang sejatining kabur Pangeran, manungsa pindhane kanginan. kumlandheyan Ungaran, 28 April 2020. [122]
(Yusro Edi Nugroho) Riyaya taun iki kowe lan aku ana ngomah wae. Sanajan neng meja tamu kebak panganan lan klethikan, nanging kuwi kabeh dudu pasugatan, awit ora ana dhayoh sing kudu disugata. Aku banjur kelingan ngendikane simbah, "Dhayoh lan nyugata iku perkara wigati le...". "Awit tekane dhayoh dadi dalane rejeki, iku lan srawung minangka tamba lara kareben manungsa ora cepet mati". jagongan Riyaya taun iki, kowe lan aku ora kudu salaman, gondhelan tangan kenceng- kecengan, Awit silaturahmi cara saiki kuwi bisa nganggo we-a we-a nan, nulis sepisan dikirim nganti sakpirang-pirang, ora kudu ngerti sapa sing mbok kirim, ora kudu ngenteni apa kang dadi pawangsulan. Aku banjur kelingan, Ning pangkone simbok aku nangis ngaruara, ngaku salah kebak dosa, mundhi dhawuh ben dadi wong mulya. Ah, neng kana kok kebak temen rasa asih sing ora bisa dituku nganggo angka, amung tresna lan pamgapura kang jembare ngalahke segara. Ungaran, 22 Mei 2020, 16.58 Ing pungkasane wulan pasa. [123]
(Yusro Edi Nugroho) Wis udakara sangang sasi iki, wong-wong sakiwa tengenku kari separo, murid kari separo, guru kari separo, rapat kari separo, seminar kari separo, rai kari separo, awakku uga kari separo. Kabeh pada kentir ombyaking jaman, jaman kalabendu kang yang neneka salah mangsa, nggawa pageblug gedhe ngentirake jati diri ning manungsa. Ing kalaning pasamuan, Wong wong pada onjo pasang rupa, kareben entuk pangalembana, kanthi sandhangan kang manjila, jas bukak iket blangkon, pasangane sandhal jepit, kathok kolor. Awit kamanungsan pada temangsang ing pang-pang garing, kalebu, sepatu, pantalon, wedak pupur, lan benges abang, Ilang sirna tanpa lari, kabeh mung kari separo. Semarang, 9 November 2020 [124]
(Yusro Edi Nugroho) Rikalane mlebu kelas, Pak Guru ndangu. "Le, Nduk, apa kowe percaya yen gurumu bisa mulang?" "Inggih bapa kula pitados" Yen kowe ora percaya, kowe kena takon marang mbah google, lan mbah mbah liyane, awit kanggoku, kabeh wis cumepak ana ing kana, sing ora kudu sapatemon sapejagongan. Kanggoku, pakaryan mulang mung butuh tresna lan welas asih, lelandesan temene murid marang guru, awit guru iku digugu lan ditiru. Ungaran, 27 April 2020 [125]
(Joko Sukoyo) Geger Geger Geger tenan Sakdonya Geger Tenan geger Geger Corona Ing koran ana corona Ing tipi ana corona Ing radhiyo ana corona Ing medsosmu uga ana corona Geger tenan Muga muga enggal lerem Muga muga enggal ayem lan tentrem GMR, 15122020 [126]
(Joko Sukoyo) Jarene musim corona Jarene kudu nganggo masker Jarene kudu olahraga Jarene kudu jaga jarak Jarene obate durung ana JARENE BANTUAN CORONA DIKORUPSI JARENE BANTUAN CORONA DIKORUPSI JARENE BANTUAN CORONA DIKORUPSI JARENE BANTUAN CORONA DIKORUPSI Eh...eh Ora jarene Pancen kok ASTAGHFIRULLAH HALADZIM ASTAGHFIRULLAH HALADZIM ASTAGHFIRULLAH HALADZIM ASTAGHFIRULLAH HALADZIM GMR, 15122020 [127]
(Joko Sukoyo) Corona bro Ben Corona Sis Yoben Corona Sis Bro Yo wis ben Corona Pak Ben Corona Bu Yoben Corona Mbah Yo wis ben Oh ngono Panjenengan ora preduli Panjenengan wis sekti Panjenengan wis siap mati? GMR, 15122020 [128]
Dr. Prembayun Miji Lestari, M.Hum. Penulis adalah dosen di Jurusan Bahasa dan Sastra Jawa Fakultas Bahasa dan Seni Universitas Negeri Semarang (UNNES) yang lahir di Klaten. Mata kuliah yang diampu yakni Sosiolinguistik, Pragmatik, Analisis Wacana, Psikolinguistik, Seminar Linguistik, Menulis Kreatif. Penulis aktif menulis dan mempublikasi dalam bentuk puisi, geguritan (puisi Jawa), buku referensi, artikel di jurnal nasional maupun internasional, monograf, bookchapter, dan antologi karya. Selain itu penulis terlibat menjadi mitra bestari dan reviewer di beberapa jurnal terakreditasi nasional Sinta 2 dan Inchief editor jurnal Sutasoma. Penulis sering mengisi seminar, pelatihan kepenulisan atau klinik manuskrip buku, artikel dan penulisan lain di berbagai forum. Selain itu penulis juga aktif sebagai Mendeley Advisor Indonesia atau menjadi ilmiah instruktur aplikasi referensi penulisan Mendeley. Penulis bisa dihubungi via HP 081329160955, atau FB dan Instagram Prembayun Miji Lestari. [129]
Ermi Dyah Kurnia. Samenika makarya wonten ing Universitas Negeri Semarang mliginipun wonten ing Fakultas Bahasa dan Seni, Jurusan Bahasa dan Sastra Jawa, lan mucal mata kuliyah Linguistik. taksih kuliyah S3 Piyambakipun ugi wonten ing Prodi Ilmu-Ilmu Humaniora Universitas Gadjah Mada Yogyakarta angkatan 2018. Nyerat lan maos geguritan menika dados hobi tambahanipun. Kadhangkala ndherek maos ing komunitasipun. Hobi sanesipun inggih menika nyerat dongeng bocah utawi crita anak. Udakara sampun nyerat tigang buku, ingkang setunggal awujud kumpulan cerita anak abasa Indonesia. Kumpulan cerita anak menika dipunjangkepi kaliyan boneka jari kangge piranti ndongeng. Kedadosan Corona ing taun kembar 2020 menika ndadosaken inspirasi kangge ndamel geguritan. Geguritan ingkang sampun kaanggit menika kangge sarana mbabaraken sedaya pamikiran panulis bab corona mawi basa Jawi limrah, ateges boten mawi basa ndhakik-ndhakik. geguritan wonten lahir di Bergaslor Ucik Fuadhiyah, Jawa Tengah, 6 Kabupaten Semarang Januari 1984. Aktif dalam berbagai kegiatan apresiasi pembacaan puisi dan geguritan sebagai (puisi pembaca/penggurit, maupun juri lomba dan festival. Beberapa rekaman pembacaan puisi dan geguritan yang pernah ia bacakan diunggah di akun youtube pribadinya. Menulis puisi sebagai hobi dan wujud minat serta kecintaannya pada dunia sastra. Jawa) baik [130]
Buku karyanya Kumpulan Geguritan yang berjudul "Gendari marang Drestarastra" terbit pada Agustus 2020. Pada tahun 2018 menulis buku berjudul "Kajian Drama Jawa dan Teknik Pembelajarannya". Beberapa kali menulis dalam karya antologi yang telah diterbitkan bersama baik dalam bentuk buku antologi gurit, puisi, cerkak, maupun esai. Beberapa karya terbaru berupa kumpulan puisi dan kumpulan naskah drama saat ini sedang dipersiapkan dalam proses penerbitan. tetap di almamaternya; Jurusan Bahasa dan Sastra Jawa, Fakultas Bahasa dan Seni, Universitas Negeri Semarang (UNNES) dengan mata kuliah pokok: Puisi Jawa Moderen, Drama Jawa Moderen, dan Strategi Pembelajaran. Saat ini tinggal bersama keluarga di Gang Kemuning Perumahan Mangunsari Asri, Kecamatan Gunungpati Kota Semarang. Dapat dijumpai via com, Instragram (IG): ucik_fuadhiyah, Twitter: @UFuadhiyah dan Facebook: Ucik Fuadhiyah. Kegiatan sehari-hari sebagai pengajar Nur Hanifah Insani, S.Pd., M.Pd., lahir di Magelang, Penulis Juli menempuh pendidikan S-1 di Jurusan Pendidikan Bahasa dan Sastra Jawa, Fakultas Bahasa dan Seni, Universitas Negeri Yogyakarta lulus pada tahun 2014 dan melanjutkan S-2 di Program Studi Magister Pendidikan Bahasa Jawa, Universitas Negeri Yogyakarta, lulus pada tahun 2016. Saat ini penulis bekerja sebagai dosen di Jurusan Bahasa dan Sastra Jawa, Fakultas Bahasa dan Seni, Universitas Negeri Semarang. Beberapa kontribusi penulis dalam jurnal ilmiah diantaranya: Kamus [131] 27 1992.
Elektronik Basa Jawi Kangge Siswa SMP Minangka Sumber Alternatif Pasinaon Basa Jawi (2014), Pendidikan Karakter Dalam Iluminasi Naskah Babad Pecinna (2017), Ajaran Budi Pekerti dalam Iluminasi Naskah Babad Kartasura-Sokawati (2018), Sěrat Nitimani: Pendidikan Seks berdasarkan Etika Jawa (2018), Konstruksi Budaya Dakwah Emha Ainun Nadjib Dalam Acara Mocopat Syafaat Sebagai Medium Resistensi (2019), Pengembangan Kamus Bahasa Jawa Digital Berbasis Android (2019), The Philosophical Meaning of Batik Motif Sawunggaling (2019), Sosialisasi Dan Upaya Mengedukasi Masyarakat Muda Pada Seni Sastra Jawa Melalui Program Gurit On The Road- Gurit On Car Free Day (2020), dan Ecological Wisdom In Wangsalan As An Effort To Strengthen Character Education With Conservation-Minded (2020). Penulis juga aktif menjadi kontributor majalah Jawacana, dengan beberapa tulisan, seperti Bias gender tembung 'pelakor' (2019), Elegi Naskah Nuswantara (2019), Sekaten Tanpa Pasar Malem, Asik-asik Wae! (2019), Dilematika UN, Aja Dipikir Spaneng! (2019), Maskulin/Feminim, Pilihan Apa Tekdir? (2020), UU Cilaka (Cipta Lapangan Kerja), Apa Temen Dadi Cilaka? (2020), dan BLT, Berkah Pandemi Kang Nyilakani (2020). E-mail penulis: Sri Prastiti Kusuma Anggraeni adalah pengajar di Jurusan Bahasa dan Sastra Jawa Fakultas Bahasa dan Seni Universitas Negeri Semarang. Penulis menyelesaikan program studi S1 Program Studi Sastra Daerah di Universitas Sebelas Maret Surakarta. Pendidikan S2 ditempuh du Universitas Negeri Semarang dengan Program Studi Ilmu Pendidikan Bahasa. Penulis mengajar pada bidang [132]
keterampilan berbahasa dan sastra lisan. Selain menggeluti dunia pengajaran, penulis juga aktif dalam berbagai kegiatan yang turut mendorong upaya untuk melestarikan kebudayaan daerah. Penulis merupakan pengurus aktif Komite Seni Budaya Nusantara dan Himpunan Sarjana Kesusastraan Indonesia dan juga Ikatan Dosen Budaya dan Bahasa Daerah. Mujimin Wonogiri, 27 September 1972 Jl. Seudati III/E.21 Perum P4A Pudakpayung, Banyumanik, Semarang Didik Supriadi lulusan Universitas Negeri Semarang. Sarjana Pendidikan Bahasa dan Sastra Indonesia Daerah selesai tahun 2010 dan Magister Pendidikan Bahasa Indonesia selesai tahun 2013 berada pada kampus yang sama. Saat ini, sastra Jawa menjadi isian harian yang tidak mampu ditinggalkan. Hal tersebut memang tidak sejalan dengan latar belakang pendidikan dasar pengetahuan yang mendominasi pola pikir kejawaan menjadikan segala karya memuat ihwal tentang Jawa. sebagai dasar keilmuan. Tetapi, Pada antologi ini, beberapa karya geguritan penulis (puisi Jawa modern) ditulis menggunakan metrum tembang macapat. Mungkin saja setelah membaca, kemudian berpikir tetang kekurangan pada semiotika dan sebagainya. Atas hal itu, bolehlah pemaklumannya. Lain dari hal kekurangan, [133]
geguritan bermetrum tembang hanyalah sekadar renaisans suatu karya yang pernah dilestarikan para pujangga masa lalu, leluhur. Tulisan geguritan atas ekspektasi masyarakat dari suatu desa kecil di Semarang ini semoga mampu berterima. Yusro Edy Nugroho, Lahir di Kebumen 25 Desember 1965. Menempuh pendidikan S1 Program Studi Sastra Jawa di Universitas Gajah Mada, pendidikan S2 Program Studi Ilmu Susastra di Universitas Indonesia, dan Ilmu S3 Program pendidikan Pendidikan Bahasa di Universitas Negeri Semarang. Saat ini aktif mengajar sebagai dosen Sastra Jawa di Universitas Negeri Semarang. Studi Dr. Joko Sukoyo, M.Pd., lahir di Boyolali, 7 Agustus 1982. Alumni S-1 Universitas Negeri Studi Pendidikan Bahasa Daerah tahun 2005. S-2 Universitas Surakarta, Sebelas Maret Program Studi Pendidikan Bahasa dan Sastra Jawa tahun 2013 dan S-3 Universitas Negeri Yogyakarta Program Studi Ilmu Pendidkan Bahasa tahun 2020. Sejak tahun 2008 menjadi dosen di Jurusan Bahasa dan Sastra Jawa Universitas Negeri Semarang. Hasil- hasil penelitiannya pernah diterbitkan di jurnal nasional dan jurnal internasional, diantaranya adalah Interferensi Bahasa Indonesia dalam Acara Berita Berbahasa Jawa "Kuthane Dhewe" di TV Borobudur Semarang (Jurnal Lingua, 2011), Analisis Wacana Percakapan Berbahasa Jawa di Jejaring Sosial (Jurnal Widyaparwa, 2012), Facebook: Kajian Kohesi Yogyakarta, Program [134]
Peningkatan Kompetensi Guru Melalui Workshop Penyusunan Soal Digital Bahasa Jawa Menggunakan Program Adobe Captivate (Jurnal Rekayasa, 2013), Hubungan Antara Penguasaan Tingkat Tutur Dan Sikap Ekstrovert Dengan Keterampilan Berbicara Krama Alus Mahasiswa Program Studi Pendidikan Bahasa Dan Sastra Jawa Universitas Negeri Semarang, (Jurnal Pendidikan Bahasa dan Sastra, 2013), Pengembangan Lagu-Lagu Berbahasa Jawa Bermuatan Nilai- Nilai Karakter sebagai Media Pembelajaran Anak Usia Dini (Jurnal Widyaparwa, Peningkatan 2016), Kemampuan Guru Dalam Pembelajaran Bahasa Jawa di SD Patemon 01 dan SD Sekaran 01 Kecamatan Gunungpati Kota Semarang (Jurnal Pengabdian Masyarakat, 2017), Character Value in Kampong Sala Legend and its Relevancy as Teaching Materials at School (Language Circle, 2018). The Effectiveness of Game-Based Learning Model in The Javanese Language Class (HSSR Journal, 2020). Selain itu sebagian artikel juga pernah seminar dipresentasikan dalam berbagai seminar baik nasional maupun seminar internasional, diantaranya Nilai- Nilai Moral yang Terkandung dalam Cerita Ramayana (2015), Pembentukan Karakter Anak Bangsa Melalui Tembang Dolanan (2015), Strategi Pelestarian Tembang-Tembang Jawa sebagai Aset Budaya Bangsa (2016), Kebijakan Pembelajaran Bahasa Jawa di Jawa Tengah dan Evaluasinya (2016), Pengembangan Buku Cerita Rakyat Tiga Bahasa Berdasar Sastra Lisan di Wilayah Surakarta sebagai Strategi Pemertahanan Budaya Jawa (2018), The Use of Javanese Traditional Games as Learning Media of Writing Javanese Script in The Elementary School (2020). Jika ingin berkomunikasi bisa HP: menghubungi 085741688080. Program email: [135]